سه‌باره‌ت به خۆپیشاندانه جه‌ماوه‌رییه‌کانی باشووری کوردستان:\nده‌سه‌ڵاتێک دێموکراته که مافی ئیعترازی تاک و کۆی کۆمه‌ڵگا بسه‌لمێنی و به‌کرده‌وه ره‌چاوی بکات.\nله‌م رۆژانه‌دا چه‌ندین شار و شارۆچکه‌ی باشووری کوردستان زه‌نجیره خۆپیشندانێکی ئیعترازییان به‌خۆوه بینی، که هه‌موویان به‌بی "هه‌ڵاواردن" که‌وتنه به‌ر په‌لاماری "باسکی چه‌کداری ده‌سه‌ڵات" و چه‌ندین کوژراو وبرینداریان لێکه‌وته‌وه و به‌سه‌دان که‌س له خه‌ڵکی ناڕازی که زۆربه‌یان لاو و مێرمنداڵن گیراون و له به‌ندیخانه‌کان شه‌ته‌ک دراون.\nگه‌رچی ئیعترازی جه‌ماوری له شاره‌کانی باشوور دژی گه‌نده‌ڵیی ئیداری و داڵده‌دانی به‌رپرسی دز و کۆنه‌جاش و ئه‌نفالچی له لایه‌ن ده‌سه‌ڵاته‌وه، پێشتریش بینراوه،به‌ڵام ئه‌م شه‌پۆله ناڕه‌زایه‌تییه‌ی ئه‌مجاره،ده‌رخه‌ری ئه‌وه‌ن که ناڕه‌زایه‌تی و ئیعتراز تا قووڵایی کۆمه‌ڵگا په‌لی کوتاوه. به‌شێوه‌یه‌ک که کاربه‌ده‌ستانیش هه‌ستیان پێکردووه و له ئاستی سه‌ره‌وه کۆبوونه‌وه‌ی له‌سه‌ر پێک دێنن. که ئاخرین نموونه‌ی کۆبوونه‌وه‌ی سه‌رکردایه‌تیی هه‌ردوو حیزبی ده‌سه‌ڵاتداره به سه‌رۆکایه‌تیی مه‌سعوود بارزانی.و دانیشتنی هێزه سیاسییه‌کانی نێوپارلێمان و ده‌وڵه‌تی هه‌رێم.\nگه‌رچی به‌داخه‌وه له‌م ره‌وه‌نده‌دا(ئیعترازی جه‌ماوه‌ری) ئه‌گه‌ری ئه‌وه‌ش هه‌یه که ده‌ستانێک له‌ژێره‌وه بۆ ئاڵۆزتر کردنی هه‌لومه‌رج که‌ڵک وه‌رگرن،به‌ڵام له ئه‌نجامدا ئه‌وه هه‌ر ده‌سه‌ڵاته که تاوانی ده‌که‌وێته‌سه‌ر . چوونکه ئه‌گه‌ر ده‌سه‌ڵات ئیمکانی ئیعتراز له خه‌ڵک نه‌ستێنێ و به‌بیانووی پڕو پووچی وه‌ک ، نه‌بوونی مۆڵه‌تی خۆپیشاندان، په‌لاماری ئیعترازه‌کان نه‌دا، بێگومان هه‌موو ئیعترازه‌کان به ئارامی و بێ توند و تیژیی کۆتاییان پێدێت. سه‌ره‌ڕای ئه‌وه‌ش، وای دابنێن که هێندێدک ده‌ستی شاراوه له‌ژێره‌وه بیانه‌وێ گێره شێوێنی بکه‌ن، به‌ڵام گه‌ر ئه‌و ده‌ستانه له‌نێو هێزه‌کانی حکوومه‌تدا نه‌بن(که به‌داخه‌وه هه‌ن)،جه‌ماوه‌ر خۆی پێش به ئاژاوه‌گێڕانی دزه‌کردوو له ریزه‌کانیدا ده‌گرێ و ریسوایان ده‌کات. به‌ڵام به‌داخه‌وه ئه‌وه‌ی تائێستا بینراوه، ئه‌وه لایه‌نی حکوومه‌ت بووه که به نواندنی گرژی و ته‌قه له ئاپووره‌ی خه‌ڵک، خۆپیشاندانه‌کانی به‌ره‌و توند و تیژیی بردووه، تاڕاده‌یه که وایلێهاتووه کۆمه‌ڵانی خه‌ڵک به‌و قه‌ناعه‌ته‌بگه‌ن که ئه‌م ده‌سه‌ڵاته به ده‌سه‌ڵاتی خۆیان نه‌زانن و شێوه‌یه‌ک دڵساردی کۆمه‌ڵگای کوردی نه‌ک هه‌ر باشوور، به‌ڵکه له سه‌رتاسه‌ری کوردستان بگرێته‌وه.\nبه‌رپرسانی حکوومه‌تی هه‌رێم هۆی په‌لاماردانی خۆپیشاندانه‌کان به‌م شێوه پاساو ده‌که‌ن که خۆپیشانده‌ران مۆڵه‌تیان داوا نه‌کردووه.\nیه‌که‌م ئه‌وه‌ی له هه‌ر کۆمه‌ڵگه‌یه‌کی مه‌ده‌نیدا ئیعتراز مافی هه‌موو هاووڵاتیانه. واتا یه‌کێک له پێوه‌ره‌کان بۆ دیموکراتیک بوونی ده‌سه‌ڵاتێک سه‌لماندنی مافی تاک و کۆی کۆمه‌ڵه بۆ ئیعتراز به ده‌سه‌ڵات و ته‌نانه‌ت تا ئاستی گۆڕانی ئه‌و ده‌سه‌ڵاته به‌شێوه‌ی هێمنانه. ئه‌مه ڕاستییه‌که که به‌ڕاشکاوی له بڕیارنامه‌ی مافی مرۆڤ‌یشدا ئاماژه‌ی پێکراوه.\nدووه‌م ئه‌وه‌ی که ئه‌م ئیعترازانه، ئیعترازی جه‌ماوه‌رین واتا چین و توێژه‌کانی کۆمه‌ڵ و له‌ڕاستیدا ئیعترازی ئاپووره‌یه‌کی بێ شکڵ و قه‌واره‌ن که له‌گه‌ڵ ئیعترازه پیشه‌ییه‌کان جیاوازن. هه‌ر ئیعترازێکی پیشه‌یی ده‌توانرێ له رێگه‌ی سه‌ندیکای تایبه‌ت به‌خۆیه‌وه به‌ڕێوه بچێ. بۆ نموونه شۆفیر تاکسی‌یه‌کان یا هه‌ر پیشه‌یه‌کی دیکه. به‌ڵام کۆمه‌ڵانی خه‌ڵک خۆ خاوه‌ن سه‌ندیکا نین. جیا له‌وه‌ش ئه‌م ئیعترازانه خۆجۆش و له تووره‌ییدا سه‌رهه‌ڵده‌ده‌ن. تووره‌یی له ده‌سه‌ڵات و که‌مته‌رخه‌مییه‌کانی. جا کێ دێت و له‌م کاتانه‌دا داوای مۆڵه‌ت بۆ خۆپیشاندان بکات؟ نوێنه‌رانی خه‌ڵک له پارلێمان ؟ پێم وانییه که‌س بێ نه‌زانێ که ئه‌وانه‌ی له پارلێمان دانیشتوون تا به‌رژه‌وه‌ندیی پارته‌که‌ی خۆیان و پله و جێگه‌که‌ی خۆیان وه‌ستابێ ئاوڕێک له جه‌ماوه‌ر و خواسته‌کانی بده‌نه‌وه. خۆ وه‌زعی ئه‌نجومه‌نی شاره‌کانیش ده‌سکه‌مێکی له نوێنه‌رانی پارلێمان نییه. بۆیه ئه‌و خه‌ڵکه که گه‌رمای تاقه‌ت پڕووکێن و بێ کاره‌بایی و بێ ئاوی و بێ ئیمکاناتی وه‌زاڵه‌ی هێناون، هاواریان به هیچ جێگایه‌ک ناگات . ئه‌وه له کاتێکدایه که به‌رپرسان هه‌زار به‌ڵێنی بێ‌واده‌یان پێداون . بۆیه ته‌نیا رێگایه‌ک که شک ده‌به‌ن یاخی بوون و ڕژانه سه‌ر جاده و شه‌قامه‌کانه.\nچاوه‌روان ده‌کرێ له‌م کاتانه‌دا، به‌رپرسانی حکوومه‌تی ئه‌گه‌ر دڵسۆزی نیشتمان و خه‌ڵکن، به هێمنی و له‌سه‌رخۆ له‌گه‌ڵ خۆپیشانده‌ران هه‌ڵسوکه‌وت بکه‌ن و هه‌وڵبده‌ن دایانمرکێننه‌وه و گوێ له داخوازه‌کانیان بگرن و به‌بێ ئه‌وه وه‌عدی سه‌ری خه‌رمانیان پێبده‌ن، واتا وه‌عدێک که خۆشیان ده‌زانن ناتوانن جێ‌به‌جی بکه‌ن، ڕاستیه‌کان به جه‌ماوه‌ر بڵێن. بێگومان گه‌ر له هه‌ر خۆپیشاندانێکدا هه‌ڵسوکه‌وتی ئه‌وتۆ ره‌چاو بکرێ، هیچ توند و تیژییه‌ک روونادا.\nبه‌ڵام ئه‌وه‌ی ئێمه تا ئێستا دیتوومانه، ده‌سبه‌جێ په‌لاماری ئاسایش و پۆلیس بووه، ئه‌م په‌لاماره‌ش ته‌نیا بۆ سه‌ر خۆپیشاندانی وه‌ک کاربه‌ده‌ستان ئیدیعای ده‌که‌ن "بێ مۆڵه‌ت" نه‌بووه و تا ئێستا چه‌ندین خۆپیشاندانی "مۆڵه‌ت"داریشیان به‌ر ته‌قه دراوه و کرێکار و زه‌حمه‌تکێشیان بریندار کردوه و ده‌نگی ئیعترازیان ده‌مکوت کردووه.\nبه‌کورتی حکوومه‌تی هه‌رێمی کوردستان ده‌بێ خۆی له‌م سه‌رده‌رگومییه ده‌ر بێنی. بانێک و دوو هه‌وا پێکه‌وه نایانکرێ. ئه‌گه‌ر ئیدیعای دیموکراتی بوون ده‌کات .ده‌بێ تاوانی بۆ بدات و مه‌رجه‌کانی کۆمه‌ڵگا و ده‌سه‌ڵاتی دیموکراتی و له‌وانه مافی بێ ئه‌ملا و ئه‌ولای ئیعترازی هاووڵاتیان(چ تاک و چ کۆ) بسه‌لمێنی.\nسه‌رکرده‌کانی ئه‌م حکوومه‌ته رۆژ تا ئێواره هاواری دێموکراسی ده‌که‌ن و له قسه‌دا خۆیان به نۆکه‌ری خه‌ڵک ده‌زانن به‌ڵام له کرده‌وه‌دا ناتوانن ئیعترازێکی به‌جێگه و ره‌وای خه‌ڵکێکی وه‌زاڵه هاتوو ته‌حه‌مول بکه‌ن. ئه‌گه‌ر وا نییه تا ئێستا چه‌ندکه‌س له چه‌کدار و کاربه‌ده‌ستانی خۆیان به‌تاوانی سه‌رکوتی بێڕوحمانه خه‌ڵک و لێدان و بریندارکردنی مێرمنداڵی 9 تا 15 ساڵیان داوه‌ته دادگا؟ چۆنه سه‌رۆکی یه‌کێتی نیشتمانی، مافی ژیان بۆ جه‌نایه‌تکارانێک وه‌ک سه‌دام حوسێن ده‌سه‌لمێنی و هێنده به‌ره‌حمه ناتوانێ بڕیاری کوشتنی ئیمزا بکات، به‌ڵام پۆلیس و ئاسایشی سه‌ر به حیزبه‌که‌ی ته‌قه له هاوزبان و هاونیشتمانانیی خۆی ده‌که‌ن و ده‌یکوژن، نه‌ک هیچ ناڵێ به‌ڵکه خه‌ڵکی زوڵم لێکراویش به ئاژاوه‌گێڕ ناوده‌با؟ یا سه‌رۆکی پارتی وه‌ک هه‌ر رێبه‌رێکی پۆپۆلیست که‌بێ ناوی خه‌ڵک چاوی ناچێته خه‌و، چاولێکه‌ری سه‌رکوتی ئه‌و خه‌ڵکه‌یه که ئه‌و خۆی به قه‌رزاریان ده‌زانێ.\nئه‌م ئیعترازه جه‌ماوه‌ریانه ده‌بێ ده‌رسێکی گه‌وره‌ی به ده‌سه‌ڵاتدارانی باشوور دابێ. ئه‌ویش ئه‌وه‌یه که به‌خۆیاندا بچنه‌وه و له‌باتی دابه‌شکردنی ده‌سه‌ڵات و داهاتی وڵات له‌نێو خۆیان و پشت به‌ستن به هێزی چه‌کدار، ئاوڕێک له ڕابردووی خۆیان بده‌نه‌وه و بزانن چێ و له کوێ بوون و هه‌ر ئه‌و جه‌ماوه‌ره به چی و کوێی گه‌یاندن. ده‌سه‌ڵاتی کوردی له باشوور ئیمرۆ له‌گه‌ڵ که‌س و لایه‌نانێک هاوپه‌یمانه که ئیدیعای دیموکراسی ده‌که‌ن و له وڵاتی خۆیاندا لانی که‌می ئازادیه دیموکراتییه‌کان سه‌قامگیر بووه. بۆیه له‌باتی ئه‌وه چاو له ده‌سه‌ڵاته دیکتارۆره‌کان بکه‌ن و لاسایی ئه‌وان بکه‌نه‌وه،وا باشه لانی که‌م له‌باری مافی هاووڵاتیانه‌وه چاو له‌و هاوپه‌یمانانه‌یان بکه‌ن.\nئیمرۆ له سایه‌ی شێوه ده‌سه‌ڵاتداریی خێڵه‌کی و برابه‌شیی پارتی و یه‌کێتی‌دا، به‌داخه‌وه ده‌سه‌ڵاتێکی گه‌نده‌ڵ باڵی به‌سه‌ر باشووری کوردستاندا کێشاوه. ئه‌م گه‌نده‌ڵییه و تاڵان و بڕۆی به‌شێکی به‌رچاو له کاربه‌ده‌ستان، سه‌ره‌ڕای ئه‌وه‌ی بووه‌ته‌هۆی دڵساردیی جه‌ماوه‌ر، به‌داخه‌وه بووه‌ته‌هۆی ته‌شه‌نا کردنی فیکری ئیسلامی سیاسی و گه‌شه‌کردنی هێزه فاناتیکه ئیسلامییه‌کانی ده‌سکردی حکوومه‌تی ئێران. ئه‌و حکوومه‌ته‌ی که هه‌ردوو سه‌رکرده‌ی پارتی و یه‌کێتی به دۆست و پشت و په‌نای خۆیانی ده‌زانن.\nحکوومه‌تی باشووری کوردستان به‌کار و کرده‌وه نابه‌جێیه‌کانییه‌وه خه‌ریکه کۆمه‌ڵگا پێشکه‌شی ئیسلامی سیاسی ده‌کات. که ئاخرین نموونه‌ی خۆپیشاندانی ئیسلامییه‌کان له هه‌ولێر به ئیعتراز به شه‌ڕی لوبنان بوو. ئه‌وه له‌کاتێکدایه هه‌ر ئه‌م حکوومه‌ته تا ئێستا چه‌ندین جار (به ته‌قه و لێدان و گرتن و زیندانیکردن) پێشی به ئیعترازی خه‌ڵک دژی کوشتاری هاونیشتمانانیان له رۆژهه‌ڵاتی کوردستان گرتووه.\nحکوومه‌تی هه‌رێمی کوردستان پێویستیی به چاکسازیی بنه‌ڕه‌تییه و ده‌بێ یا لێبڕاوانه به گژ گه‌نده‌ڵی و یاساشکێنی و دزیی هێندێک له گه‌وره‌کاربه‌ده‌ستانی خۆیدا بچێته‌وه و بنه‌ما دیموکراتییه‌کانی جێ په‌سه‌ندی ڕاگه‌یه‌ندراوی مافه‌کانی مرۆڤ به کردوه به‌ڕه‌سمی بناسێ؛ یا ده‌بێ له داهاتوودا بێ پێچ و په‌نا وه‌ک ده‌سه‌ڵاتێکی دیکتاتۆر و سه‌رکوتگه‌ری دوور له جه‌ماوه‌ر بمێنێته‌وه. ئیمرۆ له باشووری کوردستان که له روانگه‌ی هه‌ردوو حیزبی ده‌سه‌ڵاتداره‌وه کێشه‌ی نه‌ته‌وه‌ییان چاره‌سه‌ر کراوه، ده‌بێ هه‌موو مافه‌کانی شه‌هروه‌ندیی هاووڵاتان له لایه‌ن حکوومه‌ته‌وه دابین بکرێ. که ئازادی کۆبوونه‌وه و ئیعتراز و پاراستنی حورمه‌ت و که‌رامه‌تی تاک و کۆی کۆمه‌ڵگه به‌شێک له‌و مافانه‌ن.


لە هەرێم 331 هەزار و 605 كەس مافی بەشدارییان لە دەنگدانی تایبەت هەیە\nلە هەرێمی كوردستان زیاتر لە 331 هەزار و 600 كەس مافی بەشداریكردنیان هەیە لە دەنگدانی تایبەتی هەڵبژاردنی پێشوەختە، دهۆك زۆرترین دەنگدەری تایبەتی هەیە، دواتر هەولێر و پاشان سلێمانی دێت.\nبەیانیی ئەمڕۆ دەنگدانی تایبەتی هێزە ئەمنییەكان و پێشمەرگە و هەروەها ئاوارەكان لە هەرێمی كوردستان دەستیپێكرد، بەپێی ئامارە فەرمییەكانی كۆمسیۆنی هەڵبژاردنەكانی عێراق – دەستەی هەڵبژاردنەكانی هەرێمی كوردستان، 331 هەزار و 605 كەس مافی دەنگیانیان هەیە لە دەنگدانی تایبەتدا.\nزۆربەی دەنگدەرانی تایبەت لە هێزە ئەمنییەكان و پێشمەرگەن، كە دەكاتە زیاتر لە 225 هەزار و 850 كەس، زیاتر لە 105 هەزار و 750 ئاوارەی نیشتەجێیی كامپەكانی هەرێمی كوردستانیش دەنگدەدەن، لەگەڵ ژمارەیەکی کەم لە زیندانیكراوان.\nلە تەواوی هەرێمی كوردستان 181 بنكە بۆ دەنگدانی تایبەت كراونەتەوە، 121یان بۆ هێزە ئەمنییەكان و پێشمەرگەن، هەروەها 60 بنكەشیان بۆ ئاوارەكانن، تەنها دوو بنكەش بۆ سزادراوانی سلێمانی و دهۆك كراونەتەوە.\nدهۆك زۆرترین دەنگدەری تایبەتی تێدایە، 51 هەزار و 22 دەنگدەری هێزە ئەمنییەكان و پێشمەرگەن، 28 بنکەی دەنگدانیان بۆ كراوەتەوە، 69 هەزار و 439 دەنگدەری ئاوارەش لە دهۆك هەن و 31 بنکەی دەنگدانیان بۆ كراوەتەوە، كە كۆی گشتی دەكاتە 120 هەزار و 461 دەنگدەری تایبەت.\nهەولێر بە پلەی دووەم دێت، 90 هەزار و 54 دەنگدەر لە هێزە ئەمنییەكان و پێشمەرگە لە 52 بنکەی دەنگداندا مافی دەنگدانیان هەیە، هەروەها 25 هەزار و 200 ئاوارە 20 بنكەی دەنگدانیان لە هەولێر بۆ كراوەتەوە، ژمارەكە دەگاتە 115 هەزار و 254 دەنگدەری تایبەت لە هەولێر.\nسلێمانیش لەسەر ئاستی هەرێمی كوردستان كەمترین دەنگدەری تایبەتی هەیە، 84 هەزار و 775 دەنگدەری تایبەت سەر بە هێزە ئەمنییەكان و پێشمەرگەن، 41 بنکەی دەنگدانیان بۆ كراوەتەوە، 11 هەزار و 115 ئاوارەش لە سلێمانی 9 بنکەی دەنگدانیان بۆ كراوەتەوە، كۆی گشتیی دەنگدەرانی تایبەت دەكاتە 95 هەزار و 890 كەس.\nڕیزبەندیی دەنگدەری تایبەت بۆ پارێزگاكانی هەرێمی كوردستان :\nدهۆك: 120 هەزار و 461 دەنگدەری تایبەت.\nهەولێر: 115 هەزار و 254 دەنگدەری تایبەت.\nسلێمانی: 95 هەزار و 890 دەنگدەری تایبەت.\nمەسرور بارزانی سەرۆکی حکومەتی هەرێمی کوردستان باسی لە خۆپیشاندانەكانی خوێندکاران و داواکاریی خەرجكردنەوەی دەرماڵە دەكات، وتی، “لە هیچ…\nتیمی ڕێكخراوی CPT ڕایدەگەیەنێت، ئەو بەڵگانەی كە لە دادگاییكردنی چوار چالاكوانەكەی ئەمڕۆی بادینان پێشكەشكرابوون، زۆر لاواز بوون و…


له‌لایه‌ن: - محەمەد ڕزگار - به‌روار: 2021-10-14-03:09:00 - کۆدی بابەت: 93\nحیزبێکی سیاسی ئیسلامیی کوردییە، لە ساڵی ١٩٩٤ لەلایەن سەڵاحەدین محەمەد بەهادین و چەند هاوڕێیەکییەوە دامەزراوە، یەکگرتوو لە ڕووی قوتابخانەی فیکرەوە نزیک لە تەوژمی ئیخوان موسلیمینە و باوەڕی بە خەباتی مەدەنی و ناتوندوتیژی ھەیە، یەکەمین حیزبی کوردی کە خاوەنی هێزی چەکداری نەبووە و نییە.\nلە 6/2/1994 پاش 3 ساڵ لە دوای ڕاپەرینی ھەرێمی کوردستان و لەنێو جەرگەی قەیران و گەمارۆی ئابووری ھەرێمی کوردستان و لە گەرمەی شەڕی ناوخۆدا وەک حیزبێکی سیاسی مەدەنی و بێ چەک و مەکتەب عەسکەری ھاتە دامەزراندن.\nپارتێکی ئیسلامیی میانڕەوە و کار بۆ چاکسازی سیاسی و کۆمەڵایەتی و ئابوری دەکات لە ژێر یاساکانی ئیسلامدا، ھەوڵدەدەن بۆ بنیاتنانی تاک و خێزان و کۆمەڵگایەکی ئیسلامیی ڕەوشتبەرز.\n1-سەڵاحەدین محەمەد بەهادین سادق، ساڵى ١٩٥٠ لە پاێزگای ھەڵەبجە لەدایک بووە، لە 1994/2/6 تاوەکوو 2012/5/1 ئەمیندارى یەکگرتوو بووە، یەکەمین سەرکردەی کورد بووە کە بە ئارەزووی خۆی وازی لە دەسەڵات هێناوە، بۆ جاری دووەم لە 2016/5/28 بووەوە ئەمینداری گشتی یەکگرتوو.\n2-محەمەد فەرەج لەدایکبووی پارێزگای ھەڵەبجەیە لە ساڵى 1953 لەدایکبووە، بەکالوریۆسی لە ئادابی عەرەبیدا ھەیە. لەسەرەتای دامەزراندنی یەکگرتووی ئیسلامییەوە ئەندامی مەکتەبی سیاسی بووە بۆ یەک خول ئەندامی پەرلەمانی کوردستان و بەرپرسی لیژنەی مافی مرۆڤ بووە . لە 2012/5/2 وە تاوەکو 2016/5/28 کەسی یەکەمی یەکگرتووی ئیسلامیی بووە.\n1- لە ساڵی 1993 کۆنگرەی دامەزراندن بەسترا، پێک ھاتبوون لە 130 ئەندام 122 پیاو و 8 ئافرەت، بە ھۆکاری شەڕی ناوخۆ 2 کۆنفراسیان لە شارەکانی ھەولێر و سلێمانی بەست و تیایدا 15 ئەندامی ئەنجومەنی شورا ھەڵبژێردرا.\nلە ھەڵبژاردنەکانی ساڵی 2010 بە ڕێژەی 11.05% لەسەر ئاستی ھەرێمی کوردستانی دەنگى بەدەستھێنا و ژمارەی دەنگەکانی 214.223 دووسەد و چواردە ھەزار و دووسەد و بیست و سێ دەنگ بووە.\nلە ھەڵبژاردنەکانی ساڵی 2014 ئەم رێژەیە دابەزیووە بۆ 7.2% وە ژمارەی دەنگەکانی 155.972 سەد و پەنجا و پێنج ھەزار و نۆسەد و حەفتا و دوو دەنگ بووە.\nلە ھەڵبژاردنەکانی ساڵی 2018دا جارێکی تر ئەم ڕێژانە ڕوو لە داکشان دەکەن و ژمارەی کورسیەکان لە پەرلەمانی کوردستان لە 10 کورسیەوە دابەزی بۆ 5 کورسی و لە ئەنجوومەنی نوێنەرانی عێراقیش لە 4 کورسی دابەزی بۆ 2 لە کۆی 325 کورسی.\nلە هەڵبژاردنی ساڵی ٢٠٢١ ڕێژەی کورسییەکانی دەکاتە دوو هێندە و تاکە حیزبە لە کوردستان کە ژمارەی دەنگەکانی زیاد بکات و دەبێتە خاوەنی ٤ کورسی پەرلەمانی عێراق.\nهیلالێک دوو ده‌ستى لێک هه‌ڵپێکراوى گرتۆته خۆ و چیایه‌ک که به‌فر لوتکه‌که‌ى داپۆشیووه، هەریەک لە دروشمەکانی (ئازادی، برایەتی، دادپەروەری) لە خوار نیشانەی دەستەکانەوە هەن.\nبنه‌ما گشتیه‌کانی یه‌کگرتوو\n1- بنه‌ما نه‌گۆڕه‌کانى ئیسلام مه‌رجه‌عى کارى سیاسى و سه‌رچاوه‌ى لێوه‌رگرتنى به‌هاکانه.\n2- ئیسڵاح دیدێکى دیاریکراوه بۆ کارى سیاسی و به‌رێوه‌بردنى کۆمه‌ڵگه‌و گۆرانى ئاشتى خوازانه.\n3- عه‌داله‌ت زامنى مافه‌کانى تاک و کۆمه‌ڵگه و پێوه‌رى پۆڵێنکردنى ده‌سه‌ڵاته‌کانه.\n4- که‌له‌پوور و میژووى ئیسلامیی ئه‌زموونێکى به‌شه‌رى سنوورداره به‌کات و شوێن له مێژوودا و راده‌ى سوود لێوه‌رگرتنى په‌یوه‌سته به ئاستى وه‌ڵامدانه‌وه‌ى بۆ پێداویستی و کێشه‌کانى سه‌رده‌م.\n5- تێگه‌یشتنى (مقاصد)یانه بۆ ئیسلام و شه‌ریعه‌تى ئیسلامى، رێبازێکه بۆ له خۆگرتنى سه‌رده‌م و چاره‌سه‌رکردنى قه‌یرانى فکریی.\n6- شورا به‌هایه‌کى باڵاى ئیسلامه و جێبه‌جێبوونى له ژیانى سیاسی هاوچه‌رخدا، په‌یوه‌سته به سوود وه‌رگرتن له میکانیزمى دیموکراسى وه‌ک شێوازێکى عه‌مه‌لى بۆ گه‌یشتن به بڕیاره حکومیه‌کان و هێنانه‌دى شه‌رعیه‌ت و به‌شدارى سیاسى و ده‌سته‌به‌رکردنى ئازادیه‌کان.\n7- قه‌بووڵکردنى فره‌یی و ده‌رهاویشته‌کانى و ئاڵوگۆڕى ئاشتیانه‌ى ده‌سه‌ڵات له‌رێى هه‌ڵبژاردنى گشتییه‌وه.\n8- گه‌ل سه‌رچاوه‌ى ده‌سه‌ڵاته‌کانه و له‌رێى نوێنه‌ره هه‌ڵبژێردراوه‌کانییه‌وه و به گوێره‌ى ده‌ستوورێکى مه‌ده‌نى فه‌رمانڕه‌وایی به‌سه‌ر خۆیدا ده‌کات.\n9- ئازادى به‌هایه‌کى ناوه‌ندیى مرۆڤایه‌تیه و به‌رجه‌سته‌کارى رێزگرتنى خواى گه‌وره‌یه بۆ مرۆڤ.\n10- تیرۆرو توندره‌وى پێچه‌وانه‌ى گیانى ئیسلام و سه‌رچاوه‌ى هه‌ره‌شه‌ن بۆ سه‌ر عێراق و کوردستان و ژیانى گه‌لان.\n11- ئازادى بیروباوه‌ڕو ئاین له مافه خواپێداو و بنه‌ڕه‌تیه‌کانى مرۆڤن و پێویسته یاسا بۆ هه‌موو تاکێکى مسۆگه‌ر بکات.\n12- خواى گه‌وره مافى ژیان و ئازادى و گه‌ڕان به‌شوێن به‌ختیاریدا به‌هه‌موو مرۆڤێک به‌خشیوه‌و بۆ هیچ که‌س و هێزێک نیه لێى زه‌وت بکات.\n13- ئافره‌ت و پیاو دوو ره‌گه‌زى ته‌واوکارى یه‌کتر و له ماف و که‌رامه‌تدا یه‌کسان به‌ره‌چاوکردنى تایبه‌تمه‌ندییه‌کانه‌وه .\n14- گه‌لى کورد له رووى نه‌ته‌وه‌ییه‌وه نه‌ته‌وه‌یه‌کى سه‌ربه‌خۆیه و، له رووى ئاینیشه‌وه به‌شێکه له ئوممه‌تى ئیسلامی و مافى یه‌کسانیشى له‌گه‌ڵ سه‌رجه‌م نه‌ته‌وه‌کانى تردا هه‌یه به مافى چاره‌نوسیشه‌وه، ئیسلام و کوردبوون و کوردستانى بوون سێ ڕه‌گه‌زى سه‌ره‌کى ناسنامه‌ى گه‌لى کوردستانن.\n15- راپه‌ڕین و شۆڕشه‌کانى کورد له مێژوودا کاردانه‌وه بوون به‌رامبه‌ر سته‌م و نابه‌رامبه‌رى و هه‌وڵدان بۆ به‌ده‌ستهێنانى مافه خوراوه‌کانى نه‌ته‌وه.\n16- فره‌یی نه‌ته‌وه‌یی و ئایینى و مه‌زهه‌بى و سیاسی له کوردستاندا له سایه‌ى گیانى به‌یه‌که‌وه ژیاندا، سه‌رچاوه‌ى هێزو ده‌وڵه‌مه‌ندى گه‌لى کوردستانه.\n17- هه‌موو ئه‌وانه‌ى له هه‌رێمى کوردستان و عێراقدا ده‌ژین به جیاوازى (انتما)ـى نه‌ته‌وه‌یی و ئاینى و مه‌زهه‌بى و سیاسی پێویسته له مافى هاووڵاتیبوونى یه‌کسان به‌هره‌مه‌ندبن.\n18- ره‌تکردنه‌وه‌ى به‌سه‌رخۆدا داخران به‌ناوى ره‌سه‌نایه‌تى و، له فه‌رهه‌نگى به‌رامبه‌ردا توانه‌وه‌ش به ناوى مۆدێرنه‌وه و دانانى کارلێکردنى رۆشنبیرى و ژیارى به‌رێگاى گه‌شه‌کردن و تازه‌گه‌رى راسته‌قینه.\n19- حیوار به‌هایه‌کى ئیسلامیی و شێوازێکى شارستانیانه‌ى چاره‌سه‌رکردنی کێشه‌کانه بۆ وه‌لانانى توندو تیژى و یه‌کترى ره‌تکردنه‌وه.\n20- میانه‌ڕه‌وى له‌بیرکردنه‌وه و ره‌فتاردا داوایه‌کى ئیسلامیی و پێداویستیه‌کى ژیانى سه‌رده‌م و واقیعى کوردستان و عێراقه.\n21- سته‌مکارى و تاکڕه‌وى سه‌رچاوه‌ى زۆربه‌ى هه‌ره زۆرى خراپه‌کارى و دواکه‌وتووییه‌کانى رابردوو و ئێستاى ناوچه‌که‌ن و روبه‌رووبوونه‌وه‌یان ئه‌رکێکى ئیسلامی و ئه‌خلاقى و نیشتمانى سه‌رجه‌م گه‌لانى ناوچه‌که و بزاڤه سیاسییه‌کانیه‌تى.\n22- حکومه‌ت ده‌زگایه‌کى مه‌ده‌نى بێلایه‌نه له‌به‌رامبه‌ر ته‌وژمه فکرى و سیاسییه‌کانى ناو کۆمه‌ڵگاو زه‌مینه‌یه‌که بۆ کارى هاوبه‌ش و پێکه‌وه ژیان که مه‌رجى هاتنه‌دى کۆمه‌ڵگاى مه‌ده‌نى و گه‌شه‌کردنى سیاسىیه.\n23- ره‌تکردنه‌وه‌ى ده‌مارگیرى و هه‌ڵاواردنى نه‌ته‌وه‌یی و ئاینى و مه‌زهه‌بى و تایه‌فه‌گه‌رى له کوردستان و عێراقدا.\n24- په‌روه‌رده‌یه‌کى ئیسلامیی راسته‌قینه هۆکارى پێگه‌یاندنى هاووڵاتییه‌کى ساڵح و فه‌رمانڕه‌وای پێگه‌یشتووه.\n1- تێکۆشان له پێناو به‌ده‌ستهێنانى مافه ره‌واکانى گه‌له‌که‌مان که له‌م قۆناغه‌دا له به‌ده‌ستووری کردنى فیدراڵیه‌ت وچه‌سپاندنى مافه‌کانى تردا به‌رجه‌سته ده‌بێت.\n2- کارکردن له پێناو سڕینه‌وه‌ى ئاسه‌واره‌کانى سیاسه‌تى(پاکتاوکردنى ره‌گه‌زى) و(ده‌رکردن)و( راگوێزان) له‌کوردستاندا .\n3- هه‌وڵدان بۆ دیارى کردنى ره‌سمیى چاره‌نووسى ئه‌نفاله‌کان و قه‌ره‌بووکردنه‌وه‌ى که‌س و کاریان و دیارى کردنى ره‌مزێکى نیشتیمانى بۆیان.\n4- هه‌وڵدان بۆ قه‌ره‌بووکردنه‌وه‌ی که‌سوکاری قوربانیانی ده‌ستی رژێمی به‌عس وه‌ک قوربانیانی کیمیاوی و... هتد .\n5- هه‌وڵدان له پێناو به‌هێزکردنى رۆڵى په‌رله‌مانى کوردستان له رێى گۆڕانى بۆ ده‌زگایه‌کى خاوه‌ن ده‌سه‌ڵات که بتوانىَ ئه‌رکه سه‌ره‌کییه‌کانى یاسادانان و چاودێرى و لێپرسینه‌وه‌ى حکومه‌ت و بڕیاردانى بوودجه و نوێنه‌رایه‌تى کردنى گه‌ل له‌مه‌سه‌له چاره‌نوسسازه‌کاندا راپه‌ڕێنىَ .\n6- داکۆکیکردن له دۆزى کورد له‌به‌رده‌م راى گشتى و له‌کۆڕ وکۆمه‌ڵه عه‌ره‌بى و ئیسلامیه‌کانداو نیشاندانى گه‌لى کوردستان وه‌ک گه‌لێکى خاوه‌ن ماف و کێشه‌یه‌کى عادیلانه به مه‌به‌ستى پشتیوانى لێکردنى.\n7- داکۆکیکردن له دروستکردنى په‌یوه‌ندیه‌کى هاوسه‌نگ له نێوان گه‌لی کوردو گه‌لانى دراوسێداو هه‌وڵدان بۆ قوڵکردنه‌وه‌ى پرۆسه‌ى گفتوگۆى کوردى عه‌ره‌بى و کوردى فارسى و کوردى تورکى که ده‌بنه مایه‌ى ئاشتى و سه‌قامگیرى و پێکه‌وه ژیانى گه‌لانى ناوچه‌که.\n8- پشتیوانى کردن له خه‌باتى گه‌لى کوردستان له پارچه‌کانى ترى کوردستاندا له پێناو گه‌یشتن به مافه‌کانیان و دۆزینه‌وه‌ى رێگا چاره‌یه‌کى ئاشتیانه بۆ کێشه‌که‌یان .\n9- هه‌وڵدان بۆ پارێزگاریکردن له شوناسى نه‌ته‌وه‌یی و به‌ها باڵاکانى کۆمه‌ڵگه له‌به‌رده‌م رووه سلبىیه‌که‌ى ته‌وژمى جیهانگیرى.\n10- پشتیوانى کردن له‌مافه‌سیاسی و مه‌ده‌نى و رۆشنبیریه‌کانى گه‌لى تورکمان .\n11- پشتیوانى کردن له مافه سیاسی و مه‌ده‌نى و رۆشنبیرىیه‌کانى نه‌ته‌وه‌ى کلدو ئاشوور.\n12- هه‌وڵدان بۆ دیاریکردنى سنوورى هه‌رێمى کوردستان به شێوه‌یه‌کى یاسایی و به‌پێى به‌ڵگه مێژووییه‌کان.\n1- به‌شداریکردن له بنیاتنانى عێراقێکى دیموکراسى فیدرالى په‌رله‌مانى فره‌یی یه‌کگرتوو .\n2- هه‌وڵدان بۆ کۆتایی هێنان به تیرۆرو توندوتیژى و گێڕانه‌وه‌ى ئاساییش و ئارامى بۆ سه‌راسه‌رى وڵات .\n3- ره‌تکردنه‌وه‌ى هه‌ر هه‌وڵێک له پێناو باڵاده‌ستى نه‌ته‌وه‌یی یاخود مه‌زهه‌بى و هه‌رشێوازێکى سته‌مکارى و تاکڕه‌وى له عێراقى ئاینده‌دا.\n4- پشتیوانیکردن له رێکخستنه‌وه‌ی په‌یوه‌ندی عێراق له‌گه‌ڵ هێزه ناوچه‌یی و نێوده‌وڵه‌تیه‌کاندا به‌جۆرێک که خزمه‌تی چه‌سپاندنی ئاشتی و ئاسایشی ناوچەکە و سه‌ربه‌خۆیی عێراق و ده‌سته‌به‌رکردنی مافه‌کانی پێکهاته‌کانی گه‌لی عێراقدا بێت.\n5- کارکردن له پێناو ئه‌وله‌ویه‌تدان به‌و ناوچانه‌ى له سایه‌ى رژێمى دکتاتۆرى پێشوودا زیانى زۆرتریان به‌رکه‌وتووه له‌کاتى دیاریکردنى بوودجه‌ى نیشتیمانیدا.\n6- خه‌باتکردن له پێناو سڕینه‌وه‌ى ئاسه‌واره‌کانى کلتوورى به‌عس و بڵاوکردنه‌وه‌ى بیرى میانڕه‌وى و لێبورده‌یى و پێکه‌وه‌ژیان و رۆشنبیریی مافه‌کانى مرۆڤ .\n7- رێکخستنه‌وه‌ى په‌یوه‌ندى عێراق له‌گه‌ڵ هێزه ناوچه‌یی و ده‌ره‌کییه‌کاندا به جۆرێک له خزمه‌تى چه‌سپاندنى ئاشتی وئاساییشى ناوچه‌که‌و سه‌ربه‌خۆیی عێراق و ده‌سته‌به‌رکردنى مافه‌کانى پێکهاته‌کانى گه‌لى عێراقدا بێت.\nمه‌سه‌له سیاسیه گشتیه‌کان\n1- کارکردن به پره‌نسیپى لێکجیاکردنه‌وه‌ى ده‌سه‌ڵاته‌کان به شێوه‌یه‌کى ده‌ستوورى و پراکتیکى .\n2- بنه‌بڕکردنى دیارده‌ى گه‌نده‌ڵى دارایى و ئیدارى و سیاسى له دام و ده‌زگاکانى حکومه‌تدا .\n3- کارکردن له‌پێناو چه‌سپاندنى بنه‌ماى هاووڵاتێتى یه‌کسان.\n4- کارکردن له‌پێناو دابه‌شکردنه‌وه‌ى ده‌سه‌ڵات و سامان به‌جۆرێک دادپه‌روه‌رى سیاسى و کۆمه‌ڵایه‌تى بێنێته دى .\n5- هه‌وڵدان بۆ هێنانه‌دى سه‌ربه‌خۆیی دادگا و سه‌روه‌رى یاسا .\n6- ره‌تکردنه‌وه‌ى هه‌ر جۆره تۆمه‌تبارکردن و ده‌ستگیرکردنێکى نایاسایی و پێداگرتن له‌سه‌ر فه‌ردى بوونى سزاکان.\n7- تێکۆشان له پێناو به‌رفراوانکردن و قوڵکردنه‌وه‌ى ماف و ئازادیه سیاسیه‌کانى هاوڵاتیان له وێنه‌ى: مافى ده‌نگدانى ئازادو نهێنى دوور له هه‌ر جۆره گوشار و سانسۆرێکى حکومى له گشت هه‌ڵبژاردنه‌کاندا، مافى خۆپاڵاوتن، مافى دامه‌زراندنى حیزبى سیاسى و رێکخراوه‌ى جه‌ماوه‌رى و سه‌ندیکا پیشه‌ییه‌کان، ئازادى را ده‌ربڕین، ناڕه‌زایى ده‌ربڕین، مافى به‌شداریکردن له ده‌سه‌ڵات و گرتنه‌ده‌ستى پۆست و پله‌و پایه حکومیه‌کان.\n8- پاراستنى بآلایه‌نى حکومه‌ت له‌هه‌ر ده‌ستێوه‌ردانێکى حیزبى .\n9- پشتیوانیکردن له‌گه‌شه‌دان به میدیاى ئازاد و ئازادیی رۆژنامه‌گه‌ریی له چوارچێوه‌ى یاسادا.\n10- پشتیوانیکردنى له دام وده‌زگاکانى کۆمه‌ڵگه‌ى مه‌ده‌نى و گه‌شه‌پێدانیان .\nدووه‌م/ بوارى کۆمه‌ڵایه‌تى\n1- هه‌وڵدان بۆ که‌مکردنه‌وه‌و دوورخستنه‌وه‌ى خه‌ڵکى له ره‌فتار و دیارده دزێو و نادروسته کۆمه‌ڵایه‌تییه‌کان .\n2- کارکردن له پێناو کردنه‌وه‌ى بنکه‌ى جۆراوجۆرى چاودێریکردنى مناڵانى بێ سه‌رپه‌رشت و گه‌شه‌دان به تواناکانیان.\n3- داکۆکیکردن له رۆڵى ئیسڵاحیانه‌ى مزگه‌وت و زانایانى ئاینى و پارێزگارى کردن له که‌سێتى و مافه‌کانیان .\n4- هه‌وڵدان بۆ ئاسانکاریکردن له پێناو پێکه‌وه‌نانى خێزان له‌رێى دانانى سندوقى خێزان و پێشینه‌ى تایبه‌ت و یارمه‌تیدان بۆ دابینکردنى شوێنی نیشته‌جێ بوون و که‌مکردنه‌وه‌ى به‌ربه‌سته کۆمه‌ڵایه‌تیه‌کان.\n5- هه‌وڵدان بۆ راستکردنه‌وه‌ى بیروبۆچوونى خه‌ڵک له مه‌ڕ ئه‌و بۆچوون و نه‌ریتانه‌ى به‌رگى ئاینیان له‌به‌رکراوه‌و هیچ بنه‌مایه‌کى شه‌رعى و زانستیان نىیه .\n6- هه‌وڵدان بۆ دابینکردنى لاى که‌مى ئاستێکى شیاوى گوزه‌ران بۆ که‌م ئه‌ندام و پیرو په‌ککه‌وته‌و بێ سه‌رپه‌رشت و هه‌موو ئه‌وانه‌ى تواناى کارکردن و خۆ ژیاندنیان نییه .\n7- چاکسازیکردن له بوارى زیندانه‌کاندا و هێنانه‌دى هه‌لومه‌رجێکى گونجاوتر بۆ زیندانییه‌کان .\n8- هاندانى کارى خێرخوازى و دروستکردنى رێکخراوى خێرخوازیی خۆماڵى .\n9- هه‌وڵدان له پێناو چاره‌سه‌رکردنى کێشه‌و ناکۆکى نێوان هۆزو بنه‌ماڵه‌کان و گه‌رمکردنه‌وه‌ى په‌یوه‌ندىیه کۆمه‌ڵایه‌تییه‌کان .\n10- هۆشیارکردنه‌وه‌ى هاووڵاتیان بۆ پابه‌ندبوونى زیاتر به به‌ها ئیسلامیی وکۆمه‌ڵایه‌تیه‌کانه‌وه.\n11- پارێزگارى کردن له به‌هاکانى خێزان و داڕشتنه‌وه‌ى په‌یوه‌ندىیه‌کانى ناوه‌وه‌ى له‌سه‌ر بناغه‌ى رێزو خۆشه‌ویستى.\n12- داکۆکیکردن له مافه‌کانى منداڵان .\n13- داکۆکیکردن له پێناو به‌ره‌وپێشبردنی بزافی لاوان و دابینکردنی پێداویستییه‌کانیان .\n14- کارکردن له‌پێناو که‌مکردنه‌وه‌ى بێکارى و دابینکردنى بیمه‌ى کۆمه‌ڵایه‌تى و فراوانکردنی هه‌لی کارکردن.\nسێیه‌م/ بوارى ئافره‌تان\n1- هه‌وڵدان بۆ ئه‌وه‌ى حکومه‌ت له رووى کارگرتنه ده‌ست و مۆڵه‌ت وه‌رگرتن و سه‌عاتى کارو مۆڵه‌تى دایکایه‌تى و خانه‌نشین بوون ، ره‌چاوى تایبه‌تمه‌ندى ئافره‌ت بکات.\n2- به‌ره‌نگاربوونى هه‌موو ئه‌و داب ونه‌ریته کۆمه‌ڵایه‌تى و تێگه‌یشتنه هه‌ڵانه له ئاین که دژ به ماف و ئازادىیه‌کانى ئافره‌تن و رىَ له گه‌شه‌دان به‌که‌سێتى ئه‌و ده‌گرن .\n3- رووبه‌رووبوونه‌وه و قه‌ده‌غه‌کردنى هه‌موو شێوازێکى توندو تیژى دژ به ئافره‌تان و سزادانى نایاسایی و کوشتنى له‌سه‌ر بناغه‌ى تۆمه‌ت و سزادانى بکه‌ره‌کانیان .\n4- په‌ره‌دان به چاودێریکردنى ژنانى پیر و خاوه‌ن پێویستى و ده‌روون ناته‌واو.\n5- هوشیارکردنه‌وه و هاندانى ئافره‌تان بۆ ئه‌وه‌ى به‌شدارى و رۆڵیان له‌بوارى سیاسى و ئابوورىوکۆمه‌ڵایه‌تیدا زیاتر بێت .\n6- مامه‌ڵه‌کردن له‌گه‌ڵ رێکه‌وتنه نێوده‌وڵه‌تییه تایبه‌ته‌کان به ئافره‌ت به جۆرىَ که‌سێتى ئافره‌تى کوردستان تێیدا پارێزراو بێت.\n7- هه‌وڵدان بۆ دابینکردنى مووچه‌ى تایبه‌ت به ئافره‌تانى ماڵه‌وه‌و ، هه‌وڵدان بۆ په‌ره‌پێدانى تواناکانیان .\n8- یه‌کسانى ئافره‌ت و پیاو له‌به‌رامبه‌ر تاوانى هاوشێوه و هه‌موارکردن و گۆڕینى هه‌رمادده و بڕگه‌یه‌کى یاسایی که پێچه‌وانه‌ى ئه‌م یه‌کسانییه بێت.\n9- بایه‌خدانى تایبه‌ت به ئافره‌تانى گوندنشین و پاراستنى مافه‌کانیان .\nچواره‌م/ بوارى فکر و رۆشنبیریی و زانستیى\n1- کردنه‌وه‌ى دام وده‌زگاى رۆشنبیریی جۆراوجۆر به‌مه‌به‌ستى په‌ره‌دان به توانا رۆشنبیریه‌کان و به‌هێزترکردنى ره‌وتى فکرىو هونه‌رىو زانستى و پشتیوانى کردنیان .\n2- پشتیوانیکردن له‌هه‌موو ئه‌و هه‌وڵانه‌ى له‌لایه‌ن روناکبیره ئیسلامخوازه‌کانه‌وه ده‌درێت به‌مه‌به‌ستى ئیسڵاح و تازه کردنه‌وه‌ى فکرى ئیسلامیی و تیۆریزه‌کردنى.\n3- بایه‌خدان به بوژاندنه‌وه‌و پارێزگارى کردن له‌که‌له‌پوورى کوردى وپاراستنى شوێنه‌واره مێژووییه‌کان.\n4- خوڵقاندنى که‌ش وهه‌وایه‌کى گونجاو له‌ناو ریزه‌کانى حیزبدا به‌مه‌به‌ستى گه‌شه‌دان به توانا رۆشنبیرى و زانستى و هونه‌رىیه‌کان و پشتیوانیکردنى ماددى و مه‌عنه‌وى لێیان.\n5- بانگه‌شه‌کردن بۆ حیوارى فکرى نێوان ته‌وژمه فکرى و سیاسىیه‌کانى کوردستان و عێراق.\n6- په‌روه‌رده‌کردنى ئه‌ندامان به رۆشنبیریه‌کى ئیسلامیی و نیشتیمانى.\n7- هاندانى لێکۆڵینه‌وه‌ى زانستى و پشتیوانیکردن له زانا و پسپۆڕه‌کان بۆ دابینکردنى ژیان و ئازادى لێکۆڵینه‌وه.\n8- هه‌وڵدان بۆ قوڵکردنه‌وه‌ى حیوارى نێوان ئایین و مه‌زهه‌به‌کان و به‌شداریکردن تیایدا.\n9- بایه‌خدان و بوارره‌خساندن بۆ به‌هره‌مه‌ندان و داهێنه‌ران له بواره جۆراوجۆره‌کاندا .\n10- پشتگیریکردن له‌هه‌ڵمه‌ته‌کانى نه‌هێشتنى نه‌خوێنده‌وارى ، خوێندنى ته‌وزیمى له‌گشت قۆناغه‌کاندا .\nپێنجه‌م/ بوارى ئابوورى\n1- هه‌وڵدان بۆ بوژانه‌وه‌ى ژێرخانى ئابوورى .\n2- پاراستن و په‌ره‌پێدانى سه‌رچاوه‌کانى ووزه .\n3- چاره‌سه‌رى گرفته‌کانى هێزى کارو به‌گه‌ڕخستنى ووزه‌و به‌هره‌کانیان و باشترکردنى گوزه‌رانیان .\n4- گه‌شه‌دان به بزاوتى بازرگانى ناوخۆیىو ده‌ره‌کی و ئه‌نجامدانى ئاسانکارى یاسایی و ئیدارى پێویست له‌و بواره‌دا .\n5- به‌گه‌ڕخستنى سه‌رمایه سنوورداره‌کان و باشترکردنى بارى گوزه‌رانى خاوه‌نه‌کانیان .\n6- کارکردن له پێناو گۆڕانى ئابوورى وڵات له ئابووریه‌کى به‌کاربه‌ره‌وه له زۆربه‌ى بواره‌کاندا به‌ره‌و ئابووریه‌کى به‌رهه‌مهێنه‌ر و که‌مکردنه‌وه‌ى پشت به‌ستن به که‌لوپه‌ل و شمه‌کى هاورده‌ى ده‌ره‌وه .\n7- گرنگیدان به بوژاندنه‌وه‌ى زیاترى که‌رتى کشتوکاڵ به شێوه‌یه‌کى زانستیانه‌ى نوآ، به‌پشت به‌ستن به‌ئه‌زموونه هاوچه‌رخه‌کان .\n8- رێکخستنه‌وه‌ى سیستمى باج له‌سه‌ر بناغه‌ى ره‌چاوکردنى بارى هاووڵاتى و هێنانه‌دى به‌رژه‌وه‌ندیه گشتییه‌کان .\n9- پشتیوانیکردن له‌گه‌شه‌دان به‌که‌رتى تایبه‌ت و سه‌رمایه گوزاره خۆماڵیه‌کان .\n10- هه‌وڵدان بۆ بوژاندنه‌وه‌ى گونده‌کان و گه‌شه‌پێدانى بارى ئابووریان و سوودوه‌رگرتن له‌به‌رووبوومى جوتیاران .\n11- پارێزگاری له ژینگه و سامانه سروشتیه‌کان .\n12- کارکردن بۆ گه‌شه‌پێدانى هۆشیارى ئابوورى .\n13- هه‌وڵدان بۆ هێنانه‌کایه و کاراکردنى بانکى ئیسلامیى له کوردستاندا .\n14- پشتگیریکردن له کۆمپانیاى پشکدارى و کارگه‌ی جۆراوجۆر و به‌نداوی ئاوی.\nشه‌شه‌م/ بوارى کاروبارى لاوان و وه‌رزش\n1- بایه‌خدان به‌لاوانى به‌هره‌مه‌ندوو گه‌شه‌پێدانى تواناکانیان .\n2- گرنگیدان به‌په‌روه‌رده‌ى لاوان و هه‌وڵدان بۆ پاراستنیان له لادان و ئالوده‌بوون به مادده سرکاره‌کان .\n3- بایه‌خدان به بزافى وه‌رزش و خزمه‌تکردنى زیاترى وه‌رزشوانان و گرنگى زیاتر به‌یانه وه‌رزشیه‌کان .\n4- گرنگیدان به‌کێشه‌کانى لاوان و کارکردن بۆچاره‌سه‌رکردنیان .\n5- به‌رزکردنه‌وه‌ى ئاستى رۆشنبیرى لاوان له‌رێگه‌ى کردنه‌وه‌ى ناوه‌ندى رۆشنبیرىو فکرى .\n1- پیاده‌کردنى کارى سیاسى رێکخراوو ده‌رکردنى به‌یاننامه و راگه‌یاندنى هه‌ڵوێستى سیاسی.\n2- پشت به‌ستن به حیواربۆ یه‌کلایکردنه‌وه‌ى ناکۆکیه‌کان و چاره‌سه‌رکردنى کێشه‌کان.\n3- به‌کارهێنانى گشت هۆکاره‌کانى راگه‌یاندن.\n4- گرێدانى کۆنگره‌و کۆڕو کۆبونه‌وه‌ى گشتى و تایبه‌ت و به‌شدارى کردن تیایاندا له‌ناوه‌وه‌و ده‌ره‌وه‌ى هه‌رێمدا.\n5- به‌شداریکردنى له سه‌ندیکا پیشه‌یىو رێکخراوه‌جه‌ماوه‌ریه تایبه‌ته‌کان به گشت توێژه پیشه‌ییه‌کان.\n6- کردنه‌وه‌و دامه‌زراندن و پشتگیرى کردنى ده‌زگاو پرۆژه‌ى خێرخوازى و فێرکارى و هونه‌رى و رۆشنبیرى و وه‌رزشى.\n7- به‌کارهێنانى میکانیزمه‌کانى کارى سیاسى وه‌ک به‌شداریکردن و ئۆپۆزسیۆن بوون و به‌شدارى نه‌کردن و هاوپه‌یمانێتى وئیئتیلافکردن وکارى به‌ره‌یی و مانگرتن و رێپێوان و هاوکاریکردن له‌گه‌ڵ لایه‌نه‌کانى تردا.\nستراتیژیەتی کاری یەکگرتوو\n1. گەشەدان بە بواری پەروەردەو پێگەیاندنی تاكی پەیامدارو هاوڵاتی چاكەكار و بە گەڕ خستنی پڕۆژەی مرۆڤسازی.\n2. گەشەپێدانی كاری ئیسلامی میانەڕەو و كاراكردنی بواری بانگەوازو چاكسازی كۆمەڵگەیی.\n3. بەرهەمهێنانی بزاڤێكی هزرو ڕۆشنبیری نوێ لە بەر رۆِشنایی مەبەستەكانی (وەحی) و خواستەكانی سەردەم و رێگرتن لە پەڕگیری و توندڕەوی و تیرۆر.\n4. پەرەپێدانی پڕۆژەی كاری هاوبەش و پارێزگاریكردن لە گیانی برایەتی و یەكڕیزی نێوان ئیسلامیەكانی كوردستان.\n5. بەرجەستەكردنی بەها باڵاكان و قوڵكردنەوەی گیانی لێبوردەیی و پێكەوەژیان و هێنانەكایەی كۆمەڵگەیەكی سەقامگیرو گەشەسەندوو.\n6. ئەنجامدانی چاكسازی ڕیشەیی و گشتگیرو بەرجەستەكردنی پایەكانی حوكمی ڕەشید.\n7. گەشەدان بە مافە دەستووریەكانی گەلی كوردستان.\n8. جێگیر كردنی پایەكانی دیموكراتیەت لە ناو كۆمەڵگەو سیستەمی حوكمڕانیدا.\nپەیكەر و پێكهاتەكانی یەكگرتووی ئیسلامی\nمیدیای یەكگرتووی ئیسلامی\nلە ئێستادا یەكگرتووی ئیسلامی جیا لە حیزبە سیاسییەكانی تری هەرێمی كوردستان، لەلایەن حكومەتەوە بودجەی بۆ دابین ناکرێت، بەر لە دروستبوونی ئەم حیزبەش و ساڵانێكی زۆر دوای دروستبوونیشی، لەلایەن چەند دەزگا و حكومەتێكی عەرەبی و ئیسلامییەوە پشتیوانی دارایی كراوە و بودجەی بۆ دابینكراوە، ئەوەش وایكردبوو یەكگرتوو بتوانێت كاری خێرخوازی لە شار و دێهاتی هەرێمی كوردستاندا ئەنجام بدات و لە ڕووی داراییەوە كۆمەك بە خەڵكانێكی هەژار و كەمدەرامەتی كوردستان بكات، سەرئەنجام ئەو دارایی و هاوكاریكردنانەش بوون بەهۆی كێشكردنی خەڵك بەلای یەكگرتوودا و رۆڵێكی سەرەكی هەبوو لە پێكهاتن و فراوانبوونی بنكەی جەماوەریی ئەو حزبە ئیسلامییەدا.\nراگەیاندنی یەكگرتووی ئیسلامی.\nرۆژنامە و گۆڤار و ماڵپەڕە هەواڵی و هزرییەكانی كوردستانی و عەرەبی.\nبابه‌ته په‌یوه‌ندیداره‌كان به : یەکگرتووی ئیسلامیی کوردستان


کاری هەرەوزی لە ڕابردوودا\nمێژووی کاری هەرەوەزی ڕیشەیەکی کۆنی لە مێژووی مرۆڤایەتیدا هەیە، وەک پێویستییەکی بابەتی هاتۆتە کایەوە. لە کوردستانیش چەندین نەوە لە پێش ئێمە ئاشنابووینە بە چەمک و ئەزموونی کاری هەرەوەزی، باپیرە و داپیرەمان ئەزموونێکی دەوڵەمەندی کاری هەرەوەزییان بۆ جێ هێشتووین، هەر کەسێکیان لەوبارەیەوە قسەمان بۆ بکەن بە باشی چەندین جۆری کاری بەیەکەوەییمان بۆ ڕیز دەکەن و بیریان ماوە، پێمان دەڵێن: ئێمە بەیەکەوە زەویەکانمان دەکێڵا و دواتریش هەربەیەکەوە دروێنەمان دەکرد، بەیەکەوە خانوومان دروستدەکرد و سواقمان دەدا، بەیەکەوە زۆربەی ئیشەکانمان دەکرد و شایی ڕەشبەڵەکیشمان دەکرد. ئەوەشمان بۆ دەگێڕنەوە کە هەر ئەو بەیەکەوە بوونە سەری کێشا بۆ ڕاپەڕینی جووتیاران لە پەنجاکانی سەدەی ڕابردوو دژ بە ئاغاکان لە چەندین ناوچەی کوردستاندا. کاری هەرەوەزی چەندین جۆر و چەندین ئەزموونی لە وڵاتانی دنیاش هەیە لە مێژووی کۆن و تازەدا.\nواقیعی ئەمڕۆ و کاری هەرەوەزی\nکاری هەرەوەزی دەتوانین وەک جۆرێک لە پەیمانی کۆمەڵایەتی و بەرپرسیاریەتی لە چوارچێوەی بەها و مۆراڵی مرۆڤایەتی بیبینین کە ئامانج لێی هاوکاری و بەدەنگەوە هاتنە لە پێناو بەها مرۆییەکان و پاراستن و پاڵپشتی یەکتر لە دۆخێکی بێ پاڵشتیدا.\nهیچ کاتێک ئەوەندەی ئەمڕۆمان کۆمەڵگا لە دۆخی پارچە پارچەیی و زاڵبوونی ڕۆحی ئەنانیەت نغرۆ نەبووە. ئەوەش وەک ئەنجامی کاریگەری سیستەمی سەرمایەداری لە چوارچێوەی بیرۆکەی تەنیا بیرت لای خۆت بێت و بەس)، ئەگەر سەیرێکی تایتڵی کتێبەکانی زۆربەی کتێبە نمایشکراوەکانی سەرمێزی بازاڕ و کتێبخانەکان بکەیت، زۆربەی ئەو کتێبەکانەی نمایشکراوە کە لەوانەن باسی تاک بەتەنیا دەکات لەژێر ناونیشانی (پەرەپێدان بە تواناکان و چۆنیەتی دەوڵەمەند بوون و بەختەوەربوون)، ڕۆژانە بەچەندین شێوە فێری ئەوەمان دەکەن تەنیا خەمی خۆمان بێت، پێمان دەڵێن: بەو ڕێگایە دەتوانین بگەین بە ژیانێکی باش!. بەختەوەری و ژیانێکی باش وەک حالەتێکی فەردی و بە دابڕاوی لە بەختەوەری گشتی دەبینین لە دەرەوەی سیستەم؟! دەیانەوێت پێمان بڵێن ئەگەر تۆ هەژاری، خوێندت تەواونەکردووە، بەختەوەر نیت، ئەوە پەیوەندی بە خودی خۆتەوە هەیە نەک ئەنجامی سیستەم. بەجۆرێکی تر دەوڵەمەندبوون و ژیانی شاهانەی کەمینە وەک ئەنجامی زیرەکی و ئەنجامی کارکردنی خۆیان ببینن بۆ نەبینینی سیستەمێکی چینایەتی. لەوەها دۆخێکدا کاری بەکۆمەڵ لە پێناوی کۆمەڵ و گشتدا هەڵگێرانەوەی هاوکێشەکەیە، بەڵام ئەوەش دەزانین کارێکی وا ئاسانیش نییە لە هەلومەرجی ئەمڕۆدا بەس ئەوە ڕێگا ڕاستەکەیە.\nکاری هەرەوەزی بنیاتنانە\nوەک دەبینین هەنگاو بەهەنگاو حکوومەت واز لە ئەرکەکانی خۆی دەهێنێت لە پێشکەشکردنی خزمەتگوزارییەکانی وەک ئاو و کارەبا و تەندروستی و خوێندن. بە پێچەوانەوە هەموو ئەوانەی لە ڕابردوودا موڵکی گشتی بوون هەراجی کرد بۆ کەرتی تایبەتی خۆیان یا نزیک لە خۆیان. لەوەها دۆخێکدا ئەوەی پارەی هەیە هەموو ئەو خزمەتگوزارییانەی هەیە، ئەگەر نیەتی ئەوە دەبێت بێ خزمەتگوزارییە سەرەتاییەکانی ژیان بژێت . کاری هەرەوەزی جۆرێکە لە بنیاتنانی کۆمەڵگا لە ئاستی بەهای مادی و مۆرالیدا، لە پەراگرافی سەرەوەدا ئاماژەمان بە زاڵبوونی عەقڵیەتی تاکگەرایی وەک جۆرێک لە زاڵبوونی فکری لیبراڵیدا، لەوەها دۆخێکدا دەستبردن بۆ بابەتێکی لەو شێوەیە زیندووکردنەوەی بەها مرۆییەکانی ڕابردوومانە دژ بە رەشەبای فیکری بێ باکی لە ئاست خەمی گشتیدا. لە ئاستی خزمەتگوارییە گشتییەکانیش لە غیابی ڕۆڵی حکوومەت کاتێک قوتابخانەیەک یا خانوویەک یا هەر شتێکی تر دروست دەکەیت بە ڕێگای کاری هەرەوەزی ئەوە خۆتەرحکردنە وەک دەسەڵاتێکی بەهێز لە بەرانبەر دەسەڵاتێک کە تەنیا هی کەمینەیەکە و بۆ کەمینەیەکش کاردەکات وەک دەیبینین. لە لایەکی تر فێری ئەوەمان دەکات کە بەیەکەوە دەتوانین زۆر بە باشی خۆمان بەڕێوەببەین و چیتر کەمینەیەک لە هەرەوەمەوە بە سەرداری خۆمان نەزانین. واتە کاری هەرەوەزی کارێکی تەواو کۆمەڵایەتی و هاوکات سیاسیشە لە ئاستێکی زۆر قوڵدا. یەکێک لە ئەرکەکانی چەپ لەمڕۆدا بریتییە لە کاری وەها بۆ بنیاتنانی کۆمەڵگا لە ئاستی بەهای مادی و مرۆییدا. گەڕانەوە و بیرخستنەوەی کۆمەڵگایە کە خۆی خاوەنی ئیرادە و تونای لەبن نەهاتووی خۆیەتی تەنیا لە ڕێگای خۆڕێکخستن و میکانزمی کاری بەیەکەوەیی دەتوانێت ژیانی هاوبەشی بنیاتبنێت.\nئەزموونی کاری هەرەوەزی لە خانەقین\nلەم ماوەیەدا لەگەڵ هاوڕێیان سەردانی شارۆچکەی خانەقینمان کرد بۆ بینینی ئەزموون و ئەنجامی کاری هەرەوەزی لە خانەقین. ئەوەی هاوڕێ سەلام عەبدوڵا و هاوڕێیانی خانەقین و دانیشتووانەکەی کردوویانە شایانی ئەوەیە هیوایەکی گەورەت پێی هەبێت. لەماوەیەکی زۆر کەمدا توانیان زۆر شت بکەن، بە کرداری ئومێدێکی گەورەیان بۆ دانیشتووانەکەی دروست کردووە. وەک هاوڕێ سەلام بۆی باسکردین سەرەتا کە دەستیان پێی کردووە بەشێک لە خەڵک گاڵتەیان پێهاتووە، پێیان گوتووە ئەوە ئیشی حکوومەتە بیکات لە کاتێک خاوەنی بودجە و داهاتێکی زۆری نەوتە، بەڵام دواتر هەنگاو بەهەنگاو تا کار گەیشتۆتە ئەوەی سەدان کەس لە دانیشتووانی خانەقین بەشداری کاری هەرەوەزی بکەن و پشت لە دەسەڵات و ڕوو لە تواناکانی خۆیان بکەن. ئەوان لە ڕێگای کاری هەرەوەزی بنەمای کاری بەیەکەوەییان داهێناوە و خولیای خۆبەڕێوەبردنیان لادروستبووە، چیتر قبوڵی ئەوە ناکەن خەڵکانێک بەرێوەیان ببەن. کاری هەرەوزی وەک هاورێ سەڵام دەیگوت، خێرکردن نییە بەخەڵک، واتە لە سۆنگەیەکی ئاینی و هەستێکی سۆزدارییەوە نییە، بەڵکو لە سۆنگەی بەرپرسیاریەتی کۆمەڵایەتی و گەڕانەوەیە بۆ ئەوەی چارەنووسی هەموومان پەیوەستە بەیەکەوە، بنەماکانی یەکخستنی تواناکان و یەکڕیزی خەڵک بەهێز دەکات لە بەرانبەر دۆخی پارچەپارچە بوون دا.\nلە خانەقین لەماوەیەکی کەمدا چەندین قوتابخانە و خانوو و ئاوەڕۆ و کتێبخانە و باخچە و هتد .... وەک ئەنجامی کاری هەرەوەزی دروستکراوە. ئەوان بەیەکەوە خەریکی بنیاتنانن.


ئێران هەناردەكردنی بەنزین بۆ دەرەوەی وڵاتەكەی رادەگرێت\nئابوری پێش 1 هەفتە\nوەزارەتی نەوتی ئێران، داوای راگرتنی ناردنی بەنزین و گاز و بەرهەمە نەوتییەكان بۆ دەرەوەی وڵاتەكەی كردووە و بەئەگەرێكی زۆرەوە، كاریگەری لەسەر بەرزبوونەوەی نرخی بەنزین لەهەرێمی كوردستان هەیە.\nبەپێی نووسراوێكی وەزارەتی نەوتی كۆماری ئیسلامی ئێران، كە ئاڕاستەی بەڕێوەبەرایەتی بەرهەمە نەوتییەكانی وڵاتەكەی كردووە، داوای لێكردووە لەماوەیەكی نزیكدا، هەناردەكردنی بەنزین و گاز و بەرهەمە نەوتیەكانی دیكە، بۆ دەرەوەی وڵات رابگیرێت.\nچاوەڕێدەكرێت دوای هەڵبژاردنی پێشوەختەی عێراق بڕیارەكە بچێتە بواری جێبەجێكردنەوە و كاریگەری راستەوخۆی لەسەر هەرێمی كوردستان دەبێت، چونكە رۆژانە لەدەروازە سنوورییە نێودەوڵەتیەكانەوە، زیاتر لە85% بەنزینی بازِارەكانی هەرێم، لەئێرانەوە هاوردە دەكرێت.\nراگرتنی بەنزین بۆ هەرێمی كوردستان، ئەگەری درووستبوونی قەیرانی درێژخایەنی بەنزینی هەیە و نرخی بەنزینیش لەوەی ئێستا زیاتر بەرزدەبێتەوە كە یەك لیتر بەنزینی نۆرماڵ 800 دینار و موحەسەن 925 و سۆپەر 975 دینارە.\nنرخی یەك بەرمیل نەوت لە 85 دۆلار نزیك دەبێتەوە\nبەرميلێك نەوت گەیشتە 150 هەزار دینار\nنرخی نەوت بەرزبوونەوەی بەرچاوی بەخۆیەوە بینی


دەستەى وەبەرهێنانى هەرێمى کوردستان بڕیارەکانى خۆى یەکلاکردەوە لەبارەى قیستى یەکەکانى نیشتەجێبوون و دوو بژاردەى خستووەتە بەردەم بەڕێوەبەرایەتى و پڕۆژەکان بۆ هەڵبژاردنى یەکێکیان، هەر پڕۆژەیەیش پابەند نەبێت سزا دەدرێت.\nمحەمەد شوکرى، سەرۆکى دەستەى وەبەرهێنان ئەمڕۆ چوارشەممە بە "ناس کورد"ى ڕاگەیاند، گشتاندنێکیان ئامادەکردووە و ئاڕاستەى بەڕێوەبەرایەتییەکانى وەبەرهێنانى دەکەن لە پارێزگاکان بۆ چارەسەرى کێشەى قیستى یەکەکانى نیشتەجێبوون، دواى بەرزبوونەوەى نرخى دۆلار.\nڕونیشیکردەوە، لە گشتاندنەکەدا دوو بژاردە دیاریکراوە بۆ هەڵبژاردنى یەکێکیان، کە بریتین لەوەى قیستەکان درێژبکرێتەوە بەوەى نرخى دۆلار وەکو پێشوو هەژمار بکرێت و ئەو بڕەى ئێستا بۆ نرخەکە زیاد بووە بخرێتە کۆتایی و بەقیست وەربگیرێت.\nمحەمەد شوکرى باسى لەوەشکرد، بژاردەى دووەم ئەوەیە 100 دۆلار بە نرخى 120بۆ 130 هەزار دینار دیاری بکرێت.\nجەختیشیکردەوە، پێویستە لەماوەیەکى دیاریکراودا بەڕێوەبەرایەتییەکان ئەو پرسە یەکلایی بکەنەوە، هەر کۆمپانیایەکیش پابەند نەبێت لێپێچینەوەى لەگەڵدا دەکرێت.\nدواى بەرزبوونەوەى نرخى دۆلار بەرانبەر دینار، بەشێک لە دانیشتوانى پڕۆژەکانى نیشتەجێبوون روبەڕووى گرفت بوونەتەوە، بەهۆى پێدانى قیستەکانیان بە دۆلار بە کۆمپانیاکان.\nتا ئێستا چەند کۆمپانیایەک بڕیاریانداوە 100 دۆلار بەرانبەر بە 130 هەزار دینار بۆ وەرگرتنى قیست دیارى بکەن، بەڵام زۆربەى زۆرى کۆمپانیاکان هیچ نرخێکى نوێیان دیارینەکردووە و بە نرخى بازاڕ دۆلار وەردەگرن.\nمانگى شوباتى ئەمساڵ حکومەتى هەرێم و پەرلەمان و یەکێتى وەبەرهێنەران لیژنەیەکى هاوبەشیان پێکهێنا، بۆ بڕیاردان لەبارەى کێشەى قیستى یەکەکانى نیشتەجێبوون، دواى بەرزبوونەوەى نرخى دۆلار، بەڵام هێشتا هیچ بڕیارێک لەو بارەیەوە نەدراوە.\nهاوڕێ مەلا ستار، سەرۆکى لیژنەى ئاوەدانکردنەوە و وەبەرهێنانى پەرلەمانى کوردستان (4 ى شوباتى 2021) بە "ناس کورد" ى راگەیاند "90%ى پڕۆژەکان بە دینار مامەڵە دەکەن تەنها 10% کێشەیان هەیە لەو بارەیەوە، زۆر قسەمان کرد بۆ گەیشتن بە چارەسەر بەڵام نەگەیشتینە بڕیارێک، بەرمەبناى ئەو گرێبەستەى کراوە هەوڵدەدەین بگەینە چارەسەر".\nهاوڕێ مەلا ستار باسى لەوەشکرد، کێشەکە ئەوەیە گرێبەست لەگەڵ کۆمپانیاکان کراوە بۆ پێدانى قیستەکان بە دۆلار، بەڵام هەوڵدەدەن چارەسەرێک بۆ ئەوە بدۆزنەوە.\nڕوونکردنەوەیەک لەبارەى برینداربوونی مەحمود سەنگاوی\n2021.05.17 - 01:51


ڤیدیۆ.. لە كەناڵێكی فەڕمی ئێران سوكایەتی بە جلی كوردی دەكرێت - تۆڕی میدیایی خەڵک\nبێژەری كەناڵی دوی تەلەفزیۆنی فەڕمیی ئێران لەبەرنامەیەكی ڕاستەوخۆدا، بەمیوانێكی بەرنامەكەی كە جلی كوردی لەبەردایە، دەڵێت “ئەم جلە شوانییە چییە لەبەرت كردووە؟!” دكتۆر فریبەرزی عەزیزی كە میوانی بەرنامەكەیە دەڵێت “ئەمە جل‌و بەرگی كاوەی ئاسنگەر و سمبولی ئازادییە لەچنگی زوڵم و زۆرداریی”. ئەم گفتوگۆ ١٠ چركەیی‌و سوكایەتیكردنە بەجلی كوردییە چەندین كاردانەوەی جیاوازی لەئاستی ناوەندە سیاسیەكان و میدیا و تۆڕە كۆمەڵایەتییەكاندا لێكەوتووەتەوە.\nپانزە پەرلەمانتارانی كورد لەپەرلەمانی ئێران ڕۆژی دوشەممە ١٨ی كانونی دووەم، لەبارەی سوكایەتیكردن بەزمان و كولتور و جلوبەرگی كوردی كە لە میدیای فەڕمیی ئێران چەندین جار ڕووی داوە، ناڕەزاییان دەربڕی و نامەیەكیان ئاڕاستەی ئایەتوڵا عەلی خامنەیی، ڕێبەری باڵای شۆڕشی ئیسلامی ئێران كرد و تێیدا داوای ڕاگرتنی ئەو سوكایەتیانە دەكەن.\nلە نامەكەیاندا پەرلەمانتارانی كورد لە پەرلەمانی ئێران داوایان لە خامنەیی كردووە بێتە سەر خەت و “فەرمانێكی حەكیمانە” لەو بارەیەوە دەربكات بۆ ئەوەی كەس مافی ئەوە بە خۆی نەدات لە تەلەڤزیۆن و میدیای فەڕمییەوە بەو شێوەیە سوكایەتی بە گەلان و كولتور و زمان و جلوبەرگیان بكات.\nپەرلەمانتارانی كورد لە پەرلەمانی ئێران ئاماژەیان بەوە كردوو،ە پرسی سوكایەتیكردن بە كورد و كولتور و زمان و جلوبەرگی كوردی چەندین جار لە میدیا ئێرانییەكان ڕوویداوە و پێویستە ڕێبەری باڵای ئێران لەو بارەیەوە هەڵوێست وەربگرێت.


دێدانا نشیو - ویکیپیدیا، ئینسایکڵۆپیدیای ئازاد\nDizac-i Fəthi - دیدان سفلی - Didan-e Sofla - دێدانا حوسێنی\nپۆتانەکان: 37°25′35.5″N 45°07′34.5″E / 37.426528°N 45.126250°E / 37.426528; 45.126250پۆتانەکان: 37°25′35.5″N 45°07′34.5″E / 37.426528°N 45.126250°E / 37.426528; 45.126250\nدێدانا نشیو گوندێکە، کەوتووەتە گوندەواری بەراندێز، ناوچەی ناوەندی شارستانی ورمێ، شارستانی ورمێ، پارێزگای ورمێ، ڕۆژھەڵاتی کوردستان، ئێران.\nدێدانا نشیو ھاوسنوورە لەگەڵ ئەم گوندانە:\nلە باشوورەوە لەگەڵ گوندی عەلیاوا بەراندێز.\nلە ڕۆژھەڵاتەوە لەگەڵ گوندی قەرەلەراکوو.\nلە ڕۆژاواوە لەگەڵ گوندی خۆرمەباد.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (٦٨٠) کەس و (١٦٥) خێزان بووە.\nوەرگیراو لە «https://ckb.wikipedia.org/w/index.php?title=دێدانا_نشیو&oldid=899505»


جەلال تاڵەبانی کۆچی دوایی کرد\nزایینی: ٠٣-١٠-٢٠١٧ - هەتاوی: ١٣٩٦/٠٧/١١ - ١٧:٤٨ تاران قه‌باره‌ی فۆنت:\nکوردستان میدیا: "جەلال تاڵەبانی" سکرتێری یەکیەتیی نیشتمانیی کوردستان و سەرکۆماری پێشووی عێراق بۆ هەمیشە ماڵئاوایی لە دنیای سیاست کرد.\nدەفتەری سیاسیی یەکیەتیی نیشتمانیی کوردستان، لە هەواڵێکدا بڵاوی کردەوە، کە "جەلال تاڵەبانی" سەرکۆماری پێشووی عێراق و سکرتێری گشتیی یەکیەتیی نیشتمانیی کوردستان، ئەمڕۆ سێشەممە ڕێکەوتی ١١ی ڕەزبەری ١٣٩٦ی هەتاوی، لە تەمەنی ٨٤ ساڵیدا لە وڵاتی ئاڵمان ماڵئاوایی لە ژیان کرد.\nجەلال تاڵەبانی ساڵی ٢٠١٢ی زایینی لە بەغدا بە هۆی جەڵتەی مێشکەوە باری تەندروستی تێکچووبوو، دواتر ڕەوانەی نەخۆشخانەیەکی ئاڵمان کرا و دوای چارەسەریی پزیشکی، ساڵی ٢٠١٤ بۆ شاری سلێمانی لە کوردستان گەڕایەوە.\n"جەلال حیسامەدین نوورەڵڵا تاڵەبانی"، کوڕی "خەدیجە" و ناسراو بە "مام جەلال"، لە ساڵی ١٩٣٣ی زایینی لە گوندی "کەلکان" لە بناری چیای "کۆسرەت" لە دایکبووە.\nساڵی ١٩٥٩ی زایینی لە کۆلێژی یاسا لە زانکۆی بەغدا خوێندنی تەواو کردووە و لە کاری سیاسیش بەردەوام بووە و لە دەستپێکی شۆڕشی کوردستاندا لە ساڵی ١٩٦١ی زایینی، کە دواتر بە شۆڕشی ئەیلوول ناسرا، ڕۆڵی سەرەکیی گێڕاوە.\nتاڵەبانی بە درێژایی کۆتاییەکانی ساڵانی حەفتا و هەشتای سەدەی ڕابردوو، ڕۆڵێکی سەرەکیی لە شۆڕشی کوردستاندا گێڕاوە و لە نیوەی یەکەمی ساڵانی هەشتادا لە چوارچێوەی دانوستاندا لەگەڵ حکوومەتی ئەو کاتی عێراق، لەگەڵ سەدام حوسێن، سەرکۆماری ئەو کاتی عێراق دانیشتنیان ئەنجام دا، بەڵام دانوستانەکان به ئەنجام نەگەیشتن.\nهەروەها جەلال تاڵەبانی ساڵی ١٩٨٦ لەگەڵ ئیدریس بارزانی ڕۆڵی سەرەکییان لە دامەزراندنی بەرەی کوردستانی گێڕاوە و لە شاری تاران ڕێککەوتنێکیان بۆ ئەو مەبەستە واژۆ کردووە.\nیەکیەتیی نیشتمانیی کوردستان لە سەرەتای دامەزرانییەوە سێ کۆنگرەی بەستووه و جەلال تاڵەبانی لە هەر سێ کۆنگرەدا بە سکرتێری گشتی هەڵبژێردرا.\nساڵی ٢٠١٢ی زایینی مام جەلال تووشی جەڵتەی دڵ و مێشک بووە و تا دوایین ساتەکانی ژیانی لەژێر چاوەدێری پزیشکیدا بوو.


سیستەمی وەگەرخەر Archives - Page 5 of 136 - کەی ئای تی ئێن\n12 زیادکراوی جەیڵبرەیک کە ئەپڵ لە وەشانەکانی iOS 13 و iPadOS 13 ـەدا بەکاریانی هێناوە\nلە چەند ڕۆژی ڕابردوودا، ئەپڵ وەشانی نوێی iOS 13 و iPadOS 13 ـی لە کۆنگرەی WWDC 19 ـەدا نمایش کرد. وەشانە نوێیەکان خاوەن دەیان تایبەتمەندی نوێ و ناوازە بوون، بەڵام زۆرێک لە تایبەتمەندییە زیادکراوەکانی وەشانەکەکان، پێشووتر دەتوانرا بە دەست بخرێن…\n10 حوزه‌یران، 2019 ماکوان بەرزان\nپاشبنەمای فەرمی مۆنیتەری Mac Pro XDR بۆ ئامێرەکانت دابگرە\nلە چەند ڕۆژی ڕابردوودا و لە کۆنگرەی WWDC 19 ـەدا، ئەپڵ کۆمپیوتەری Mac Pro و مۆنیتەری XDR ـی ڕاگەیاند. ئەپڵ کۆمپیوتەری Mac Pro ـی بە نرخی دەستپێکی 5,999$ ـەوە ڕاگەیاند مۆنیتەری XDR خاوەن پاشبنەمایەکی قەشەنگ بوو. خۆشحاڵانە، ئێستا پاشبنەمای مۆنیتەرەکە…\n7 حوزه‌یران، 2019 ماکوان بەرزان\nسەرجەم پاشبنەما فەرمییەکانی وەشانی macOS Catalina بۆ ئامێرەکانت دابگرە\nلە چەند ڕۆژی ڕابردوودا، ئەپڵ وەشانی macOS 10.15 ـی لە ژێر ناوی macOS Catalina بە خاوەن چەندین تایبەتمەندی نوێ و گۆڕانکارییەوە ڕاگەیاند. لەگەڵ ئەوەشدا، وەشانە نوێیەکەی macOS خاوەن چەندین پاشبنەمای قەشەنگە. ئەپڵ وەشانی macOS Catalina ـی بە خاوەن چەند ئەپێکی…\nسەرجەم پاشبنەما فەرمییەکانی وەشانی iOS 13 بۆ ئامێرەکەت دابگرە\nلە چەند ڕۆژی ڕابردوودا، ئەپڵ وەشانی iOS 13 ـی بە خاوەن چەندین تایبەتمەندی نوێ و گۆڕانکاری ناوازەوە ڕاگەیاند. لەگەڵ ئەوەشدا، وەشانە نوێیەکەی iOS خاوەن چەندین پاشبنەمای قەشەنگە. ئەپڵ وەشانی iOS 13 ـی بە دۆخی تاریک (Dark Mode) و زیاترەوە ڕاگەیاند…\n6 حوزه‌یران، 2019 ماکوان بەرزان\nزیاتر لە 55 تایبەتمەندی نوێی وەشانی iOS 13 کە ئەپڵ لە کۆنگرەی WWDC 19 ـدا ئاماژەی پێ نەدابوون\nوەکو دەزانین، لە چەند ڕۆژی ڕابردوودا و لە کۆنگرەی WWDC 19 ـدا، ئەپڵ وەشانی iOS 13 ـی نمایشکرد. هەرچەندە کۆمپانیاکە ئاماژەی بە ژمارەیەک تایبەتمەندی وەشانە نوێیەکەدا دا، بەڵام ژمارەیەکی زۆر لە تایبەتمەندی و گۆڕانکارییەکان مابوون تاوەکو ئاماژەیان بێبدرێت. بێگومان ئەمەش…\nلە وەشانی macOS Catalina ـدا ئەپڵ بەشی Dashboard ـی لابردووە\nلەگەڵ ڕاگەیاندنی وەشانی نوێی macOS 10.15 ـدا لە ژێر ناوی macOS Catalina، ئەپڵ چەندین گۆڕانکاری ئەنجامداوە. لە وەشانە نوێیەکەدا لە پاڵ لابردنی ئەپی iTunes و جێگرتنەوەی بە 3 ئەپی دیکە، ئەپڵ بەشی Dashboard ـیشی لابردووە. ئەپڵ بەشی Dashboard ـی 14…\nوەشانەکانی iOS 13 و tvOS 13 توانای کارپێکردنی کۆنتڕۆڵەکانی Xbox One و PS4 ـیان هەیە\nلە چەند ڕۆژی ڕابردوودا ئەپڵ هەر یەکە لە وەشانە نوێیەکانی iOS 13 و tvOS 13 ـی بە چەندین تایبەتمەندی نوێ و گۆڕانکاری ناوازەوە ڕاگەیاند. یەکێک لە تایبەتمەندی و گۆڕانکارییە نوێیەکان، زیادکردنی پشتگیری هەریەکە لە کۆنتڕۆڵەکانی سەکۆیەکانی Xbox One و PS4…\nلە چەند ڕۆژی ڕابردوودا، ئەپڵ وەشانی نوێی iOS 13 ـی بە چەندین تایبەتمەندی و گۆڕانکاری ناوازەوە ڕاگەیاند. لەگەڵیشیدا، گۆڕانکاری تەواوی لە ڕووکاری سەکۆی CarPlay و چەند بەشێکی دیکەی سەکۆکەدا کردووە. ئەپڵ دەڵێت، ئەمە مەزنترین نوێکارییە کە تاوەکو ئێستا لە سەکۆی…\n5 حوزه‌یران، 2019 ماکوان بەرزان\nلیستی ئەو ئامێرانەی کە پشتگیری لە وەشانی tvOS 13 دەکەن\nلە چەند ڕۆژی ڕابردوودا و لە کۆنگرەی WWDC 19 ـەدا، ئەپڵ وەشانی tvOS 13 ـی بە چەندین گۆڕانکاری نایاب و تایبەتمەندی نوێوە ڕاگەیاند. ئەپڵ وەشانی tvOS 13 ـی ڕاگەیاند هەرچەندە لیستی ئەو ئامێرانە زۆر نین کە پشتگیری لە وەشانی tvOS…\nلیستی ئەو ئامێرانەی کە پشتگیری لە وەشانی macOS Catalina دەکەن\nلە چەند ڕۆژی ڕابردوودا و لە کۆنگرەی WWDC 19 ـەدا، ئەپڵ وەشانی macOS 10.15 ـی لە ژێر ناوی macOS Catalina بە چەندین گۆڕانکاری نایاب و تایبەتمەندی نوێوە ڕاگەیاند. ئەپڵ وەشانی macOS Catalina ـی بە خاوەن چەند ئەپێکی نوێ و زیاترەوە…\nلیستی ئەو ئامێرانەی کە پشتگیری لە وەشانی watchOS 6 دەکەن\nلە چەند ڕۆژی ڕابردوودا و لە کۆنگرەی WWDC 19 ـەدا، ئەپڵ وەشانی watchOS 6 ـی بە چەندین گۆڕانکاری نایاب و تایبەتمەندی نوێوە ڕاگەیاند. ئەپڵ وەشانی watchOS 6 ـی بە چەند ڕووکارێکی نوێ بۆ کاتژمێر و چەند ئەپێکی نوێوە ڕاگەیاند ئەمانەی…\nلە چەند ڕۆژی ڕابردوودا و لە کۆنگرەی WWDC 19 ـەدا، ئەپڵ سیستەمی iPadOS ـی بە چەندین گۆڕانکاری نایاب و تایبەتمەندی نوێوە ڕاگەیاند. ئەپڵ سیستەمی iPadOS 13 ـی بە دیزاینێکی نوێی پەڕەی ئەپەکان تایبەت بە ئامێرەکانی ئایپادی ڕاگەیاند ئەمانەی خوارەوە لیستی…\nلیستی ئەو ئامێرانەی کە پشتگیری لە وەشانی iOS 13 دەکەن\nلە چەند ڕۆژی ڕابردوودا و لە کۆنگرەی WWDC 19 ـەدا، ئەپڵ وەشانی iOS 13 ـی بە چەندین گۆڕانکاری نایاب و تایبەتمەندی نوێوە ڕاگەیاند. ئەپڵ وەشانی iOS 13 ـی بە دۆخی تاریک (Dark Mode) و زیاترەوە ڕاگەیاند ئەمانەی خوارەوە لیستی ئەو…\nڕەنگاڵە؛ دۆخی تاریک (Dark Mode) لە iOS 13 ـەدا بەم شێوەیەیە\nدوێنێ شەو و لە کۆنگرەی WWDC 19 ـەدا، ئەپڵ وەشانی iOS 13 ـی بە چەندین تایبەتمەندی نوێوە ڕاگەیاند. یەکێک لەو تایبەتمەندییە نوێیانە، دۆخی تاریک (Dark Mode) بوو. لەگەڵ کاراکردنی دۆخەکەدا، گشت بەشەکانی وەکو ئاگادارکەرەوەکان و ویدجێتەکان و نێوخۆی ئەپەکان و تەنانەت…\n4 حوزه‌یران، 2019 ماکوان بەرزان\nلە وەشانی iOS 13 ـەدا ئەپڵ 3 دانە Animoji ـی نوێ و لەزگەکانی Memoji ـی زیادکرد\nدوێنێ شەو و لە کۆنگرەی WWDC 19 ـەدا، ئەپڵ وەشانی iOS 13 ـی بە چەندین تایبەتمەندی و گۆڕانکاری نوێوە ڕاگەیاند. یەکێک لەو تایبەتمەندی و گۆڕانکارییە نوێیانە، زیادکردنی 3 دانە Animoji ـی نوێ و لەزگەکانی Memoji بوو. هەر یەکە لە ڕۆڵگێڕەکانی…\n« یەکەم‹ پێشتر2345678دواتر ›کۆتایی »\nبەهۆی کێشەکان لەگەڵ ژاپۆن، Samsung بەرهەمهێنانی پڕۆسێسەرەکانی Exynos بە بڕی 10% کەم دەکاتەوە\nکۆمپانیای MediaTek یەکەمین چیپی خۆی بۆ مۆبایلەکانی تایبەت بە یاریکردن بە ناوی Helio G90 ـەوە ڕاگەیاند\nشاومی ڕەنگێکی نوێ بۆ مۆبایلی Redmi Note 7 زیاد دەکات\nFrank Azor چووە کۆمپانیای AMDـی ئەمریکی\nSSDـی Macbook Airـە نوێیەکە زۆر لە ھی پار ھێواشترە\nمایکرۆسۆفت خزمەتگوزاری Microsoft Internet Games ڕادەگرێت؛ تێیدا یاری کارتەکان (Spades) و شەتڕەنج بوونیان هەن\nڕەنگە لە 2 بۆ 4 هەفتەی داهاتوودا بە یەکجاری سزاکان لەسەر هواوەی لاببرێن\nتویتەر ڕووکاری تۆڕەکەی لە وێب نوێکردەوە و چەند تایبەتمەندییەکی نوێشی زیادکرد\nAsus ROG Phone II یەکەم مۆبایل دەبێت Snapdragon 855 Plus لەخۆبگرێت


ژمارەی ئەو وڵاتانەی کە تیایاندا زیاتر لە یەک ملیۆن حاڵەتی ڤایرۆسی کۆرۆنا پشتڕاست کراوەتەوە گەیشتە حەوت وڵات.\nبە پێی ئەو ئامارانەی لەلایەن نێوەندی لێکۆڵینەوەی ڤایرۆسی کۆرۆنا لە زانکۆی جۆنس هۆپکنس بڵاو کراوەتەوە ئیسپانیا و فەرەنسا دوواین ترین وڵاتن ژمارەی توشتبوان تیایدا بگاتە ئەو ئاستە.\nئەمەریکا لە سەروی ڕیزبەندی ئەو وڵاتانەیە کە هەتا ئامادەکردنی ئەم هەواڵە زیاتر لە 8 ملیۆن و 300 هەزار حاڵەی تیادا تۆمار کراوە، دووهەمیش هندستانە کە 7 ملیۆن و 600 هەزار کەس تیایدا توشی کۆرۆنا بوون پاشان بەرازیل کە 5 ملیۆن و 300 هەزار کەس توش بوون ڕوسیاش چوارەم وڵاتە لەوێ 1 ملیۆن و 400 هەزار کەس هەتا ئێستا ڤایرۆسی کۆرۆنایان گرتووە، پێنجهەمین وڵاتیش ئارجنتینایە کە 1 ملیۆن و 37 هەزار کەس توش بوون، ئیسپانیاش ژمارە شەشی لیستەکەیە کە 1 ملیۆن و پێنج هەزار کەس توش بوون و ئیسپانیاش بەم دواییانە یەک ملیۆن کسی تێپەڕاند.\nئیسپانیا و فەرەنسا یەکەم وڵاتانی ڕۆژئاوای ئەوروپاشن کە تیایاندا زیاتر لە 1 ملیۆن کەس توشی کۆرۆنا بووبن.\nژمارەیەک لێکۆلەر لە سەرانسەری جیهانەوە لە پێشبڕکێی دروستکردنی ڤاکسینێکی سەلامەت و کاریگەردان دژ بە کۆڤید-19 کە هەتا ئێستا زیاتر لە 1 ملیۆن و 100 هەزار کەسی لە سەرانسەری جیهاندا کوشتووە و زیاد لە 41 ملیۆن و 100 هەزار کەسیشی نەخۆش خستووە.\nوەزارەتی تەندروستی بەرازیل ڕۆژی چوارشەممە ڕایگەیاند خۆبەخشێک لە قۆناغە کۆتاییەکانی تاقیکردنەوەی ئەو ڤاکسینەی لەلایەن کۆمپانیای دەرمانسازی بەریتانی و سویدی ئاسترازەنکا دروستکراوە گیانی لەدەستدا، بەڵام هیچ زانیاریەکی زیاتری لەبارەی هۆکاری مردنەکەی نەداوە.\nئەو خۆبەخشە یەكێک بوو لە 800 هەزار خۆبەخشی تری کە خودی ڤاکسینەکەیان لێدراوە یان دەرمانێکی تری کە ڕاستی نییەو بە دەرمانی دڵخۆشکەر ناودەبرێت.\nبەهۆی ئەوەی تاقیکردنەوەکانی هێشتا ڕانەگیراوە سەرچاوەکان ئاماژە بەوەدەکەن پێدەچێت ئەو خۆبەخشە لە گروپی ئەو کەسانەبێت کە دەرمانە ئەسڵەکەی پێ نەدراوە.\nڤاکسینی ئاسترازەنکا بە هاوکاری زانکۆی ئۆکسفۆردی بەریتانی لە ئاستێکی فراواندا لە چەندین وڵاتدا تاقیکردنەوەی فراوانی قۆناغی دوو و سێی بۆ دەکرێت لەوانەشدا ئەمەریکا، بەریتانیا، ئافریکای باشور و هندستان. لە مانگی ڕابوردوو کۆمپانیای دروستکردنی دەرمانەکە بۆ ماوەیەکی کاتیی تاقیکردنەوەکانیان ڕاگرت کاتێک خۆبەخشێک لە بەریتانیا توشی جۆرێک لە هەوبوونی بڕبڕە بوو کاتێک بەشی دووهەمی ڤاکسینەکەی لێدرابوو.\nلەو کاتەوە تاقیکردنەوەکان لە بەریتانیا، بەرازیل، هندستان و ئافریکای باشور دەستیانپێکردەوە بەڵام لە ئەمەریکا هێشتا ڕاگیراوە.\nنێوەندی ئەمەریکا بۆ کۆنترۆڵکردن و ڕێگەگرتن لە نەخۆشییەکان زانیاری نوێی لەسەر مانای دوورکەوتنەوەی خەڵکی لەگەڵ یەک بڵاوکردۆتەوە.\nپێشتر ئاژانسەکە گوتبوی پەیوەندی نزیک مانای ئەوەیە 15 خولەکی لەسەر یەک لە دوومەتر کەمتر نزیکبیت لە کەسێکی کە توشی ڤایرۆسەکە بووە. ڕۆژی چوارشەممە گۆڕی و گوتی ئەو 15 خولکە لە ماوەی 24 کاتژمێردا تەنانەت ئەگەر بەسەر یەکیشەوە نەبێت.\nئەو گۆڕانکارییەی CDC بەهۆی ڕاپۆرتێکەوەیە کە ئەفسەری زیندانێکی لە ویلایەتی ڤێرمۆنتی باکوری ڕۆژهەڵاتی ئەمەریکا ڤایرۆسەکەی گرت کاتێک زیاتر لە 20 جار پەیوەندی کورتی هەبووە لەگەڵ زیندانییەکدا کە پاشان دەرکەوت هەڵگری ڤایرۆسەکە بوو. پاشان زانرا کە بەریەککەوتنەکان بە هەمویەوە ببو بە 17 خولەک هەرچەندە بە سەر یەکەوە نەبوو.


توركیا تیمی هاوبەش لەگەڵ سعودیە بۆ گەڕان بەشوێن خاشەقچی پێكدەهێنێت – تۆڕی میدیایی خەڵک\n2018/10/11 - 8:48 PM\nدەسەڵاتدارانی توركیا، پێكهێنانی تیمی كاریی هاوبەش لەگەڵ سعودیە، بۆ گەڕان بەشوێن جەمال خاشەقچی رۆژنامەنوسی سعودى رادەگەیەنن .\nئیبراهیم قالن وتەبێژی سەرۆكایەتی توركیا رایگەیاند”بۆ ئاشكراكردنی چارەنوسی جەمال خاشەقچی رۆژنامەنوسی سعودی، لەسەر پێشنیاری ریاز، تیمی كاریی هاوبەش لەگەڵ سعودیە پێكدەهێنرێت”.\nئەمەش لەكاتێكدایە كە وتەبێژی سكرتێری گشتی نەتەوە یەكگرتووەكانیش رایگەیاندووە، پەیوەندییان لەگەڵ سعودییەكان كردووە و داوایان لێكردوون، لەگەڵ توركیا هەماهەنگی بكەن لە لێكۆڵینەوەكانى تایبەت بە دیارنەمانی خاشەقچى.\nجەمال خاشەقچی رۆژنامەنوسی سعودی، لە 2ی ئەم مانگە و لە كاتی سەردانی بۆ كونسوڵخانەی وڵاتەكەی لە ئیستەنبوڵ بۆ مەبەستی مامەڵەی هاوسەرگيری، دیارنەماوە و بێسەروشوێنە، زۆربەی بۆچوونەكانیش روو لەوەن كە خاشەقچی لەنێو كونسوڵخانەكەدا كوژرابێت.\nهەولێر باندێكی گەورەی دزیكردن دەستگیركرا


سلێمانی.. بڕێكی زۆر خۆراكی ماوه‌به‌سه‌رچوو له‌ناوده‌برێت\n26/7/2018 09:17 AM\nبه‌هۆی به‌سه‌رچوون و نه‌شیاوی بۆ خواردن، لیژنه هاوبه‌شه‌كانی قائیمقامیه‌ت ده‌ست به‌سه‌ر بڕێكی زۆر مره‌بادا ده‌گرن و خۆپاراستنی سلێمانی ده‌ڵێت شیاوی خواردن و به‌كارهێنان نییه.\nبه‌گومانی نه‌شیاوی بۆ خواردن و به‌كارهێنان لیژنه هاوبه‌شه‌كانی قائیمقامیه‌تی سلێمانی ده‌ست به‌سه‌ر بڕێكی زۆر (مره‌بای هه‌نجیر، گێلاس و قه‌یسی)دا ده‌گرن و نمونه‌ی مره‌باكه ره‌وانه‌ی به‌ڕێوه‌به‌رایه‌تی خۆپاراستنی ته‌ندروستی ده‌كه‌ن بۆ پشكنین.\nمره‌با ده‌ست به‌سه‌رگیراوه زیاتر له 600 پارچه‌یه له (300 مره‌بای هه‌نجیر، 165 مره‌بای گێلاس و 165 مره‌بای قه‌یسی) پێكهاتووه‌و خاوه‌نه‌كه‌ی به‌نیازی ساغكردنه‌وه‌ی بووه له بازاڕه‌كانی شاری سلێمانی.\nله‌لایه‌ن به‌ڕێوه‌به‌رایه‌تی خۆپاراستنی سلێمانی پشكنینیان بۆ كراوه ده‌ركه‌وتوه كه به‌رهه‌مهێنانی مره‌باكه به‌پێی تایبه‌تمه‌ندی عێراق نیه، بۆیه شیاوی خواردن و به‌كارهێنان نین.\nهه‌رسێ جۆر مره‌باكه به فه‌رمانی قائیمقامی سلێمانی و له‌لایه‌ن لیژنه‌ی له‌ناوبردنی سه‌ر به لیژنه هاوبه‌شه‌كانه‌وه له ناوچه‌ی تانجه‌رۆی سلێمانی له‌ناوبراوه‌و خاوه‌نه‌كه‌شی رێكاری یاسایی پێویستی به‌رامبه‌ر ده‌گیرێته‌به‌ر.


زانیاری لەسەر ئەو دایک و کوڕەی لە ناوچەی داڵاهۆ لەلایەن هێزەکانی سوپای پاسدارانەوە کوژراون\nمەزارگەی باوە یادگار، لە گوندی زەردە لە نزیک داڵاهۆ لە ئوستانی کرماشان\nبەگوێرەی ڕێکخراوی هەنگاو بۆ مافەکانی مرۆڤ ، ڕۆژی یەکشەممە هێزەکانی سوپای پاسداران لە نزیک داڵاهۆ تەقەیان لە ئۆتۆمبێلی هاووڵاتییەک کردووە و دوو سەرنشینی ئۆتۆمبێلەکە دەستبەجێ کوژراون.\nڕێکخراوەکە دەڵێت ئەو دوو کەسەی کە لە ناوچەی ملەی سەرانە کوژراون خەڵکی گوندی کامران ڕەحمانی سەر بە شارۆچکەی گاوارەی داڵاهۆ بوون کە ناوەکانیان بە سوورەت سەیادی و پوریا ڕەزایی ڕاگەیەندراو و دەڵێن دایک و کوڕ بوون.\nهەروەها تۆری مافەکانی مرۆڤی کوردستان ئاگاییدا کە هێزەکانی کۆماری ئیسلامی بە بیانووی هەڵگرتنی کاڵای قاچاخ پێشتر لەو شوێنەدا بۆسەیان ناوەتەوە و دەسترێژیان لەو دایک و کوڕە کردووە کە لە ئۆتۆمبێلەکەیان دابەزیبوون.\nبە پێی زانیارییەکانی سەرچاوەی ئەو تۆڕە سوورەت سەیادی [دایک] گوللـەیەکی وەپشت کەوتبوو و تەرمی ئەو دایک و کوڕە بۆ ساردخانەی نەخۆشخانەی شاری سەرپێڵی زەهاو گوێزراوەتەوە.\nبۆ پشتڕاستکردنی ئەم زانیارییانە و چۆنیەتی ڕووداوەکە، بەشی کوردی دەنگی ئەمەریکا پەیوەندی بە یەکێک لە چالاکوانەکانی یارسانەکان کرد.\nلە وتووێژێکدا، سەیدئەمین عەباسی شا ئیبڕاهیمی ئەندامی پەیوەندییەکانی گشتی کۆمەڵی مەدەنی یارسانەکان پشتڕاستی کردەوە ئەو دایک و کوڕە بۆ زیارەتی "باوایادگار" چووبوون کە لە ڕووی ئاینییەوە بۆ یارسانەکان پیرۆزە. لە دەمی گەڕانەوەیان بۆ ماڵەوە دەچنە دووکانی گوندێکی نزێکی ئەو شوێنە و کوڕەکە چەند دەمانچەی کۆڵت دەکرێت کە وەک شاعەباسی دەڵێت، تەنیا بە یەک دوو جار تەقەکردن لە کار دەکەوێت و ڕەنگە هەر ویستبێتی وەک تۆق تۆقە بۆ بۆنەی نەوڕۆز بە کاری بهێنێت.\nشائیبڕاهیمی گوتیشی "پاشان ئەوان بە ئۆتۆمبێلێکی خزمێکیان کە شۆفێریش بووە لە گەڕانەوە بۆ ماڵدا دەبن کە هێزەکانی حکومەت ڕایاندەگرن. دوای ئەوەی شۆفێرەکە بۆ لای ئەو هێزانە دەچێت، کوڕەکە دەترسێت و ڕا دەکات. بەڵام لە هەمان کاتدا ئەو هێزانە دەسترێژی لێدەکەن و دەیکوژن."\nلە لایەکی دیکەوە، سەبارەت بە هۆی کوژرانی دایکی ئەو کوڕە، شائیبڕاهیمی دەڵێت "وەک ئەو شۆفێرە ڕووداوەکە دەگێڕێتەوە، دایکەکە هەر ویستوویەتی نەهێڵێت تەقە لە کوڕەکەی بکەن بەڵام دەسترێژی لێدەکەن و ئەویش دەکوژن."\nوەک شۆفێرەکە لە پەیوەندێکی تەلەفۆنیدا ڕووداوەکەی بۆ دایکی خۆی گێڕاوەتەوە دەڵێت کە نێو دەستی دایکی کوڕەکە بە لوولەی چەک سووتابوو، کاتێک ئەو دایکە توند لوولەی چەکی پاسدارێکی دەگرێت بۆ ئەوەی نەهێڵێت کوڕەکەی بکوژن.\nشائیبڕاهیمی ئاماژەش دەکات کە حکومەت ناهێڵێت کەس چاوی بە ئەو شۆفێرە بکەوێت کە ئێستا لە ئێدارەی ئیتلاعات ڕاگیراوە.\nئەو چالاکەی کۆمەڵی یارسانەکان دەڵێت "ئەمە یەکەم جار نییە هێزەکانی رێژێم دەسترێژی لە خەڵک دەکەن بەڵکوو ئەوە کردەوەی چەندین ساڵەیانە و بە دایم لە ژێر هەرەشە و مەترسی حکوومەتدا بوونە."\nبە پشتبەستن بە ئاماری تۆمارکراو لە ناوەندی ئامار و بەڵگەنامەکانی ڕێکخراوی مافی مرۆڤی هەنگاو، لە سەرەتای ساڵی ٢٠٢٢وە هەتا چەند ڕۆژێک پێش ئێستا (نزیکەی ٧٥ ڕۆژ) لانی کم ٥ هاووڵاتیی مەدەنی لە پارێزگای کرماشان بە دەسترێژی هێزە چەکدارەکانی ئێران کوژراون.\nهەروەها شائیبڕاهیمی شێدەکاتەوە کە حکومەت سووکایەتی بە یارسانەکان دەکات و " ئەمنیش وەک چالاکێک داکۆکیم لە ئاینی یارسەنەکان کردووە." لە بەر ئەو هۆیانە، وەک خۆی دەیگێڕێتەوە، تا ئێستا چەندین جار لە لایەن حکومەتەوە لێپێچینەوەی لێکراوە و پێیان گوتووە نابێت لە سەر ئینستاگرام لە دژی کۆماری ئیسلامی شت بنووسێت و دەبێت لەگەڵ کۆماری ئیسلامی ئێران هاوکاری بکات.


حکومەتى هەرێم راگەیەنراوێکى بڵاوکردەوە\n05:12 - 09/10/2019 1090 جار خوێندراوەتەوە\nحکومەتى هەرێم راگەیەنراوێکى بڵاوکردەوە و تیایدا ئاماژەى بەوە کرد: حکومەتى هەرێم پشتگیریی بۆ سەرۆک وەزیرانی عێراق عادل عەبدولمەهدی دەربڕی بۆ چارەسەرکردنی کێشەکان.\nلە راگەیەنراوکەى حکومەتى هەرێدا هاتووە: ئەنجومەنی وەزیران وەزیرە پەیوەندیدارەکانی راسپارد بۆ دانانی میکانیزمی پێویست بۆ زامنکردنی دەستەبەری کرێکاران و پێدانی پارەی بەشدارییەکانی کرێکاران بە گوێرەی یاسای خانەنشین و دەستەبەرکردنی کۆمەڵایەتی بۆ کرێکاران.\nئاماژە بەوەشکراوە: لە کۆبوونەوەى ئەنجومەنى وەزیراندا رێبەر ئەحمەد وەزیری ناوخۆی هەرێمی کوردستان راپۆرتێکی وردی دەربارەی ئامادەکاری وپێداویستییەکانی ئەگەری هاتنی شەپۆلی پەنابەران لە سوریاوە بۆ هەرێمی کوردستان خستەڕوو. داواش لە کۆمەڵگەی نێودەوڵەتی و نەتەوە یەکگرتووەکانیش کرا کە بەرپرسیارێتی خۆیان لە ئەستۆ بگرن لە هاوکاریکردنی هەرێمی کوردستان بۆ میوانداریکردنی شەپۆلی نوێی پەنابەرانی سوریا.\nئەمڕۆ چوارشەممە ٢٠١٩/١٠/٩ ئەنجومەنی وەزیرانی هەرێمی کوردستان بە سەرپەرشتی مەسرور بارزانی سەرۆکی ئەنجومەنی وەزیران و ئامادەبوونی قوباد تاڵەبانی جێگری سەرۆک وەزیران کۆبووەوە.\nلە کۆبوونەوەکەدا، سەرۆکی ئەنجومەنی وەزیران تیشکی خستە سەر گۆڕانکاری و پەرەسەندنەکانی ئەم دواییەی عێراق و سوریا. دەربارەی خۆپێشاندانەکانی عێراق ، سەرۆکی ئەنجومەنی وەزیران جەختی لەوە کردەوە کە لە کاتێکدا پشتگیریی لە داوا رەوا و یاساییەکانی خۆپێشاندەران دەکەین کە بە شێوازێکی ئاشتیانە و مەدەنیانە پێشکەشی بکەن. لە هەمانکاتدا ئەنجومەنی وەزیران پشتگیریی بۆ سەرۆک وەزیرانی عێراق عادل عەبدولمەهدی دەربڕی بۆ چارەسەرکردنی کێشەکان.\nرونکردنەوەیەک لە کۆسرەت رەسوڵەوە سەبارەت بە هەڵبژاردنی هاوسەرۆکانی یەکێتی\nمەسعود بارزانى لەگەڵ راوێژكاری ئاسایشی نیشتمانیی عێراق کۆدەبێتەوە\nهه‌ڵبژاردنه‌کانی په‌رله‌مانی ئێران له هه‌لومه‌رجێکی گرژدا\nبارزانى و بایدەمیر جەخت لە وتاری ئاشتیخوازانه‌ی گه‌لی كورد بۆ چارەسەرکردنى کێشەکان دەکەنەوە\nسێ هاوڵاتى کورد لە سێدارەدران\nمەسعود بارزانى: هەڕەشەی تیرۆرستان بۆ سەر ئاسایش و ژیانی خەڵك هەر ماوە\nکەسێک بە تۆمەتى کوشتنى دوو هاوڵاتى دەستگیرکرا\nدادگا فه‌رمانی ده‌ستگیركردن بۆ سامان گه‌رمیانی ده‌رده‌كات و سه‌فه‌ریشی لێ قه‌ده‌غه‌كرد


گوڵان میدیا June 9, 2021 فیکر و فەلسەفە\nنووسه‌ر: هاشم ساڵح\nئایا ده‌كرێ جه‌ژنی خۆشه‌ویستی دا بێت و ئێمه ئاهه‌نگی تێدا نه‌گێڕین؟ ئه‌و شته‌ی له‌و جه‌ژنه‌دا من ناڕه‌حه‌ت ده‌كات، ئه‌وه‌یه 14ی شوباتی كردووه‌ته ڕۆژی خۆشه‌ویستی. من نازانم له‌به‌ر چی وایه؟ ده‌بوو جه‌ژنی خۆشه‌ویستی له 14ی ئادار یان 14ی نیسان بووایه، واته له نێرینه‌ی به‌هاردا نه‌ك له كانگای زستاندا. ئاخۆ ئه‌و ده‌به‌نگه كێیه ڕۆژی 14ی شوباتی كردووه‌ته جه‌ژنی خۆشه‌ویستی؟ ڕوون و ڕه‌وان ده‌ڵێم، من نایزانم.\nده‌ی، ئێمه ئه‌و شته بۆش و ڕووكه‌شه تێده‌په‌ڕێنین، با له باره‌ی بابه‌تێكه‌وه كه‌مێك مانۆر بكه‌ین، هه‌وڵی فه‌لسه‌فاندن بده‌ین، ئه‌و بابه‌ته هه‌موو فه‌لسه‌فه‌یه‌ك تێده‌په‌ڕێنێت، ده‌چێته سه‌رووی هه‌مووانه‌وه، به دڵنیاییه‌وه له سه‌رووی هه‌موو هۆش و لێكدانه‌وه‌یه‌كیشه.\nئاشكرایه، یه‌كه‌مین خه‌سڵه‌تی ئه‌ڤین ئه‌وه‌یه، عه‌قڵ و هۆش ڕه‌ت ده‌كاته‌وه. هه‌ر كه ده‌كه‌ویته داوی ئه‌ڤینی خانمێكه‌وه، ئیدی ئه‌و له‌به‌ر چاوی تۆ ده‌بێته پیرۆزی پیرۆزییه‌كان، هه‌موو توانا و بڕستێكی هه‌ست و هۆش و بیركردنه‌وه‌ت له‌ده‌ست ده‌ده‌یت. هه‌رگیز ناتوانیت وه‌ك ئه‌وه‌ی كه هه‌یه، تۆ بیبینی، واته ناته‌وێ قبووڵت بێت، كه ئه‌ویش ژنێكی نێو ژنانی ئه‌م جیهانه‌یه. ئه‌و به ته‌نیا له لایه‌ك ده‌بێت، هه‌موو كچ و ژنانی دنیاش له لایه‌كه‌ی دی ده‌بن. ئیدی ئه‌و كاته ده‌به‌نگیت ده‌گاته ئاستێك، پێت وا ده‌بێت، خودا هه‌ر ئه‌وی دروست كردووه، نه‌خێر، بێ له‌و هیچ مێیینه‌یه‌كی دیكه‌ی دروست نه‌كردووه، هیچ كه‌م و كوڕییه‌كیش له‌ودا به‌دی ناكرێت. دوور نییه تۆی ئه‌ویندار نقومی نێو ده‌ریای ده‌به‌نگی بیت و له بیاباندا ڕێ بزر بكه‌یت، پێت وا بێت ئه‌و له سه‌رووی به‌ره‌ی مرۆڤه‌وه‌یه.\nڕه‌نگه زۆر به ده‌گمه‌ن خانمێك هه‌بێت شایانی ئه‌وه بێت، له ئاستی ئه‌و پێگه‌یه‌دا بێت كه تۆ وێنات كردووه، به‌ڵام زۆربه‌ی جار هه‌رگیز شایسته‌ی ئه‌و پێگه و لێكدانه‌وه‌یه نییه. وێڕای ئه‌وه، تۆ توانای پاشه‌كشه‌ت نییه، ناتوانیت دڵی گیرۆده‌ی داوی ئه‌وینی ئه‌و، له ڕایه‌ڵی تۆڕ و داوی ئه‌و ڕزگار بكه‌یت. زۆر به ساده‌یی تۆ ده‌بیته كۆیله‌ی ئه‌و. بۆیه پێشینان گوتوویانه: خۆشه‌ویستی زه‌لیلت ده‌كات. ئه‌مه‌یان دووه‌مین خه‌سڵه‌تی ئه‌ڤینه: خۆشه‌ویستییه‌ك نییه به‌ده‌ر له زه‌لیلی، به بێ ملكه‌چی و چه‌مانه‌وه.\nدڵخواز دڵداره‌كه‌ی به‌رده‌ست و كه‌وی ده‌كات، زۆر ئاشكرا چێژ له زه‌لیل كردنی وه‌رده‌گرێت. ته‌نانه‌ت پیاوانی مه‌زن، پیاوی وه‌ك ناپلیۆن پۆناپارت، به‌رانبه‌ر به‌و ژنه‌ی خۆشی ویست، داچه‌مییه‌وه، كڕنووشی برد. ئه‌و هێرشی سه‌ربازیی ده‌برد، وڵات و كێشوه‌ری داگیر ده‌كرد، ملهوڕان ملكه‌چی ده‌بوون، به‌ڵام (جۆزیفین) خانم، ناپلیۆنی زه‌لیل و ڕیسوا كرد، به‌ڵكوو كاتێك له‌گه‌ڵ یه‌كێ له ئه‌فسه‌رانی گه‌نج و قۆزی خۆیدا، ناپاكیی له‌گه‌ڵدا كرد، ئه‌وی وێران كرد. ناپلیۆن لێی ده‌پاڕایه‌وه، ده‌ناوڵایه‌وه، مه‌به‌ستی بوو لێی ڕازی بێت، كه‌چی بێ هووده بوو.\nدواتر ناپلیۆن تۆڵه‌ی خۆی له جۆزیفین كرده‌وه، كاتێك خانمه میرزاده‌یه‌كی بچكۆلانه‌ی له ته‌مه‌نی كچی جۆزیفین و بگره بچووكتریشی خواست و گواستییه‌وه. هه‌ر بۆیه ده‌كرێ بڵێین ئه‌ڤین و تۆڵه ڕایه‌ڵی په‌یوه‌ندییه‌كیان له نێواندایه. ئێوه فیلمی "شه‌یدایی و تۆڵه"تان نه‌دیوه؟\nفه‌یله‌سووفی هاوچه‌رخی فه‌ره‌نسا ئه‌ندرێ كۆنت سبونفیل ده‌ڵێ: خۆشه‌ویستی گرنگترین بابه‌ته، ئه‌و له بابه‌ته‌كانی دیكه‌ی فه‌لسه‌فه وه‌ك ئه‌خلاق، سیاسه‌ت، زانین، ئازادی، خوانه‌ناسی، هونه‌ر، زه‌مه‌ن و هه‌ڵبه‌ت مردنیش گرنگتره. له‌به‌ر چی ده‌ڵێین له هه‌مووی گرنگتر؟ چونكه زۆر خۆش و گه‌رم و گوڕه.\nهه‌ر ئه‌و فه‌یله‌سووفه ده‌ڵێ: تا ئێمه ئه‌ڤینداری و عه‌شق بكه‌ین و هه‌ست به ئازار و چێژ بكه‌ین، كه‌واته هیچ گرفتێك له ئارادا نییه.\nئه‌دی گرفت له كوێدایه؟ گرفت له‌وه‌دایه، كه ئیدی توانای خۆشه‌ویستی له‌ده‌ست ده‌ده‌ین. ئه‌مه‌ش واتای ئه‌وه‌یه كۆتاییمان هاتووه. بۆیه ده‌بینین فرۆید ڕسته ناوداره‌كه‌ی گوت "نه‌خۆشیی ده‌روون له یه‌ك شتی سه‌ره‌كیدایه، ئه‌ویش نه‌مانی توانای خۆشویستن، له نێویاندا خۆ خۆشویستن." كاتێك ده‌گه‌یته ئه‌و پله‌یه‌ی په‌ستی و ڕه‌شبینی، ئه‌مه واتای ئه‌وه‌یه كه‌وتووه‌تییه قووڵایی گۆمه‌وه، ئیدی "گه‌نم گرد و جۆ بڵاو."\nهه‌ر كه‌سێك نه‌توانێ ئاشق بێت، دڵداری و ئه‌ڤین بكات، په‌رۆش و دڵ گه‌رم نه‌بێت، ئه‌و كه‌سه مردووه و ده‌ستی لێ بشۆن.\nلێره‌دا گرنگ نییه به ماشووق و دڵداره‌كه‌ت بگه‌یت، نا.. نا هه‌رگیز. گرنگ ئه‌وه‌یه گڕ له ناخت به‌ر دا. ته‌نانه‌ت ئه‌گه‌ر تۆشی ڕه‌ت كرده‌وه، پێویسته سوپاسی بكه‌یت، چونكه باڵاترین هه‌ست و سۆزی سه‌ر گۆی زه‌ویی له ناختدا بێدار كرده‌وه، مه‌به‌ستمان سۆزی ئه‌ڤینه. ده‌مه‌وێ بڵێم، گرنگ نییه به ئه‌ڤینداره‌كه‌ت بگه‌یت، گرنگ ئه‌وه‌یه تۆ له ڕه‌وشی خۆشه‌ویستیدا بیت، توانای خۆشویستن و ئه‌ڤینداریت هه‌بێت.


داواکاری گشتی ئەڵمانیا فەرمانی دەستگیرکردن بۆ کاربەدەسـتێکی سوریا دەردەکات\nداواکاری گشتی ئەڵمانیا فەرمانی دەسـتگیرکردنێکی نێودەوڵەتی بۆ جەنەڕاڵ جەمیل حەسەن بەڕێوەبەری موخابەراتی هێزی ئاسمانی سوریا دەرکرد، ئەمەش بە تۆمەتی کوشتن و ئەشکەنجەدانی سەدان کەس.\nڕۆژنامەی دێرشبیگلی ئەڵمانیا ئەمڕۆ هەینی بڵاویکردووەتەوە جەنەڕاڵ جەمیل حەسەن کە یەکێکە لە کەسە نزیکەکانی بەشار ئەسەد سەرۆکی سوریا، فەرمانی دەسـتگیرکردنی بۆ دەرچووە بە تۆمەتی ئەنجامدانی تاوانی دژی مرۆڤایەتی.\nڕۆژنامەکە دەڵێت ئەمە یەکەم جارە هەوڵێکی ڕژد لە لایەن وڵاتێکی ڕۆژئاوایـیەوە بدرێت بۆ بەرپـرسیارێتیکردنی ڕژێمی ئەسەد لەو تاوانانەی بەرامبەر خەڵکی سوریا کردوونی لەوەتای ڕاپەڕین و شەڕی ناوخۆ لەو وڵاتە لە ساڵی 2011 وە دەستیپـێکردووە.\nبەپـێی دێرشبیگل داواکاری گشتی ئەڵمانیا لە فەرمانی دەسـتگیرکردنەکەی ئاماژەی بۆ ئەوە کردووە جەنەڕاڵ جەمیل لە نێوان ساڵانی 2011 و 2013 فەرمانی بە ئەفسەرەکانی کردووە دەسـتگیرکراون ئەشکەنجە بدەن و دەسـتدرێژی سێکسیان بکەنەسەر و بیانکوژن.\nڕاپـۆرتەکان باس لەوە دەکەن بەشێک لەو تۆمەتانەی ئاڕاستەی جەنەڕاڵ جەمیل کراون بەپـێی کۆمەڵە وێنەیەکە کە لەلایەن کەسێکەوە بە ناوی قەیسەر دزەی پـێکراوە. ناوبراو لە پـۆلیسی لەشکری سوریا بووە و لە ساڵی 2013 وڵاتەکەی جێهێشتووە و لەگەڵ خۆیدا زیاتر لە 55 هەزار وێنەی بردووە کە تیایاندا تەرمی قوربانیـیەکان نیشان دەدرێن و ئاسەواری ئەشکەنجەدانیان پـێوەیە.\nهەرچەندە ئەو تاوانانە لە دەرەوەی ئەڵمانیا کراون، بەڵام بەپـێی یاساکانی ئەڵمانیا دەکرێت کەیسی یاسایی بۆ هەموو تاوانێک بکرێتەوە بەبێ گوێدانە شوێنی ڕوودانی تاوانەکە.


ڤۆڵتێر؛ لێکبوردن لە بەرامبەر دەمارگیریدا – سه‌رده‌م\nڤۆڵتێر؛ لێکبوردن لە بەرامبەر دەمارگیریدا\n(لە ئەنسکلۆپیدیای فەلسەفی، بەرهەمی ڤۆڵتێر، وتاری لێکبوردن)\nخەباتی ڤۆڵتێر دژی دەمارگیری دەرئەنجامی ڕوداووە دادگایەکانی ساڵانی ٧٠-١٧٦٠ (کالاس، سیرۆن و یا بەتایبەتی رودای دولاباری سوارچاک)ە. گەرچی هەموو بیرکردنەوەی ڤۆڵتێر لە ساڵی ١٧٦٢دا ڕوو لە لێکبوردن دەکات، بەڵام وتارێک لەبارەی لێکبوردنەوە ١٧٦٣ بەرنامەیەکی درێژخایەنە بۆ وروژاندنی ڕای گشتی بە قازانجی دژایەتی دەمارگیری. ڕووداوەکانی کالاس کە ڕونکردنەوەی لەسەرەتای ئەم وتارەدا هاتووە و لەکۆتایشدا باسکراوەتەوە، تەنیا پەیوەندی بەیەک کەس یان یەک خێزانەوە نیە. تەنیا ڕووداێکی دادگایی نیە، بەڵکو پەیوەندی بەهەموو مرۆڤایەتیەوە هەیە. ڤۆڵتێر لەم ووتارەدا بەتوندی هێرش دەکاتە سەر کەنیسەی کاسۆلیکی و بە خوازیاری دەسەڵاتی ئەم دنیاییە و دروستکەری تیۆلۆجیای بێهودەی دەزانێت. دەرئەنجامی ئەم بۆچونە کە چەند ڕستەیەکی کورتدا دەربڕاوە: مەسیحیەتی مێژووی شانزە سەدە بەربەریەتە. ئەو ڕستەیەی تریش دەناسین کە بۆڵتێر لە نامەیەکدا بەکاری هێناوە: خەبات لەپێناوی لێکبوردندا دەبێت “ئەم نەنگیە لەناوببات”، مەبەست لە نەنگی لەم ڕستەیدا دەمارگیریە لەهەموو شکڵەکانیدا، بەتایبەتی دەمارگیری لە مەسیحیەتدا.\nمەبەست لە دەماریگری بە وردی چیە؟ وتاری دەمارگیری لە ئەنسکلۆپیدیای فەلسەفیدا (١٧٦٤) وەک کڵپەگرتنی خورافەت پێناسی دەکات: “پەیوەندی نێوان دەمارگیری و خورافات وەک پەیوەندی نێوان وڕێنە و تا، یان توڕەبوون و ڕق وایە”. دەمارگیری نەخۆشیەکە بۆ چوارچێوەی کۆمەڵگا. توندڕەویەکە کە هەڕەشەی لەناوچوون لە کۆمەڵگا دەکات. ئەم پێناسەیە ڕێک دژی ئەو نەریتەیە کە لادانی دینی بە نەخۆشی، نەخۆشیەک کە بڵاودەبێتەوە، دەزانێت. لەم پێناسەیەدا لادانی دینی نەخۆشی نیە، بەڵکو دەمارگیری خۆی نەخۆشیە. دەمارگیری دەرئەنجامی ئەو تیۆلۆجیانە و دۆگما زۆرانەیە کە خورافات، هەستی مەزهەبی و سەرکوتکردن درووست دەکەن. مەزهەبە پۆزەتڤیزمەکان جگە لە (مەزهەبی حەکیمانەی چینیەکان)، بۆگەنکردنی هەقیقەت و کۆمەڵێک فێڵن بۆ هەڵخەڵەتاندن و کۆیلەکردنی خەڵک. بەڵام گەر ڤۆڵتێر لەو دەرئەنجامانەی وەریدەگرێت جیاکاری لە نێوان دەمارگیری و لادانی دینیدا دەکات، لادانی دینی بە بێ هۆی سروشتی نازانێت: ناسەقامگیری ڕەگەزی مرۆڤ و کەمی دامێنی دانایی مرۆڤ، بە ناچار وا لە مرۆڤەکان دەکات هەندێک بیرورای نایەقینی قەبوڵ بکەن. لەسەرو ئەو ڕاستیە سنووردارانەوە کە ئێمەی مرۆڤ دەتوانین دەستمان پێی بگات، شتێک جگە لە بڕواکان، حیزبەکان، گروپەکان و کۆمەڵێک گومان بوونی نیە (وتاری گروپەکان). لادانی دینی شتێکی سروشتیە، چونکە دەرئەنجامی ماهیەتی سنوورداری زیهنی ئێمەیە، و هەر بەم مانایەش شایستەی لێبوردنە. بە پێچەوانەی دەمارگیریەوە کە دەبێتە هۆی نەخۆشی، چونکە تەنیا بڕوای خۆی بە هەقیقەت دەزانێت و بۆ بەرگری لێکردنی(ئەو بڕوایەش) دەست بۆ چەک دەبات. تەنیا دەرمانی ئەم نەخۆشیە زیهنی فەلسەفیە کە لە نزیکەکانەوە بۆ نزیکەکان دەگوێزرێتەوە، سروشت و خوی خەڵک نەرم دەکاتەوە و توندڕەویە ناشایستەکان قەدەغە دەکات. بەرگری لە لێکبوردن دەکرێت لەبەر ئەو “قازانجە گشتیەی”. هەیەتی، نەک وەک ئازادی بیروڕا و باوەڕ، یان وەک مافەکانی ویژدانی هەڵەکەر: بەرژەوەندی نەتەوەکان، پێویستی بە لێکبوردنە، چونکە ئەو نەتەوانەی کە لێبوردنیان هەیە، ئەوانەن کە ئاشتی و لێکتێگەیشتن لە نێوانیاندا هەیە، و سامانی زۆریش بەدەست دێنن. ئیمپراتۆریە گەورەکان چەندان بیروڕایان تێدایە و لێکبوردوونی تێدایە. بیروڕا مەزهەبی و دینیە جیاوازەکان، بە دەرکەوتنی یەکتاپەرستی و ڕێکخستنی لەناو یەک کەنسیەدا، لەناو نەچوو. دینە یەکتاپەرستیەکان هەریەکایان دابەش بوون بۆ کۆمەڵێک گروپ و ئەم گروپانەش بەرگری لە هەقیقەتی جیاجیا دەکەن، لەبەرئەوە دەبێت هەمووان بۆ لێکبوردن بانگ بکەین. ڤۆلتێر پەند لە مێژوەوە وەردەگرێت: “ئەم جیاوازیە ترسناکانە کە چەندان سەدەیە بەردەوامە، وانەیەکی کاریگەرە بۆ ئەوەی دەبێت هەڵەکانی یەکدی دولایەنە ببەخشین. جیاواز بوون، بەدبەختی گەورەی ڕەگەزی مرۆڤە و تەنیا چارەی لێکبوردنە. لێکبوردن فەزیڵەتێکی مرۆیی و هەروەها فەزیڵەتێکی کۆمەڵایەتیە. وتاری لەبارەی لێکبوردنەوە بە:”خەسڵەتی سروشت”ی دەزانێت. لەکاتێکدا لە ئەنسکلۆپیدای فەلسەفیدا بە خەسڵەتێکی مرۆڤایەتی دانراوە. لێکبوردن هەروەها فەزیڵەتێکی ئەخلاقیە، و لێرەوە هاوتای ئاسانگیری و دڵفراوانی و دڵسۆزی پێناس دەکرێت. بەڵام گەر لێکبوردن تا ئاستی ڕەچاوکردن (موراعات)ی هەڵەکەر بهێنینە خوارێ، کە واز لێهێنانی هەمیشە وەک ئەگەرێک هەیە، ئایا نەمانگەڕانۆتەوە بۆ مانا کۆنەکەی. ڤۆلتێر ئەم مانایەی بۆ لێکبوردن وەرنەگرتووە: چونکە نەزانین، بەهرەی هەمووانە، کەوابوو دەبێت هەر مرۆڤێک لەگەڵ سەرجەم ئەوانی دیدا لێبوردە بێت. وتاری لێکبوردن بەمشێوەیە کۆتای دێت: بەڵام دیارە ڕوونە کە دەبێت ئێمە هەموومان بەرامبەر بەیەک لێبوردە بین، چونکە هەموومان بێ توانا و سادەئەندێش و توشی گۆران و هەڵە دەبین. ئایا چڵێک نەی کە ڕەشەبا خستوێتیە ناو قوڕولیتەوە، دەتوانێت بە نەیەکەی تەنیشتی کە بە پێچەوانەی ئەوەوە کەوتووە، بڵێت “وەک من پێشکەوە، ئەگینا دەمەوێت لە زەوی هەڵتکەنن و بتسوتێنن”. لێبوردن لەبەرئەوەی دوولایەنەیە، هاوڕێی چاوپۆشینەو دەرخەری پەیوەندی دەسەڵاتی لێبوردوو و ئەو کەسەی لێی بوراوە نیە. لێکبوردن بە ڕیشەکێشکردنی دەمارگیری، دەبێتە فەزیڵەتێک کە زنجیرەیەک ئەرکی ئەخلاقی و کۆمەڵایەتی درووست دەکات، و لە هەندێک پەیوەندی کۆمەڵایەتیدا دەردەکەوێت، کە بەرژەوەندی تاکەکان لە ئاڵوگۆڕی سامان، واتە لە بازرگانیدا بەیەکەوە دەبەستێتەوە. لەمڕوەوە بۆرسای لەندەن یەکێک لەناوەندە گرنگەکانی لێکبوردنە: بۆرساکە بە ئاسانکردنی ئاڵوگۆڕی سامان، ئازادی بیروڕا، واتە هاوتابوونیان بڵاو دەکاتەوە. ڤۆڵتێر بۆ سەقامگیری لێکبوردن پێشنیاری دوو ڕێگە دەکات: یەکێکیان چالاکی لەبواری ڕای گشتیدا، و ئەوی دی کاری میرەکانە کە بەڕێگەدان بە بیرورای جۆراوجۆر لە وڵاتدا، هێواش هێواش هەستە مەزهەبیەکان خامۆش دەکەن. ڤۆڵتێر دەوری بڕاوەی بۆ ڕاگەیاندن یان ئاگادارکردنەوەی خەڵکی داناوە: ڕەوانی و فراوانی ئەو نوسینانەی پەیوەندیان بە ڕوداوە داگایەکانەوە هەیە، دەبێت رای گشتی بگۆڕن، و ئەم بیروڕایانە فۆرمەلە بکەن، ڕوونیان بکەنەوە، دەرگیریان بکات و ناچار بە داوەری کردنیان بکات. “تەنیا ئومێدی من بە هاواری هەمووانە”(نامەیەک بۆ کۆنت دارژانتاڵ، ٧ی ئوتی ١٧٦٢). خەڵک بەرهەمی ڕۆشنگەرین و لە خەباتی لێکبوردن دژی دەمارگیری دەکرێت بیانهێنینە مەیدانەوە. دەوری میرەکان ڕێگریە لە هەستە توندەکانی خەڵکی، و ئەمکارەش بە دانانی یاساگەلێک بۆ دەربازبوون لە ئاژاوە مەزهەبیەکان، و کۆتایهێنان بە خورافات دەکرێت. باسی قەدەغەکردنی مەزهەبەکان لە ئارادا نیە. ڕێگە چارەی ڤۆڵتێر لەناوبردنی مەزهەبەکان ناگرێتەوە. ڤۆلتێر خوانەناس نیە. خوانەناسی “دێوێکی ترسناکە” (وتاری خوانەناس، خوا نەناسی)، کە وەک دەمارگیری سەرجەم پەیوەندیە کۆمەڵایەتیەکان لەیەک دەپچڕێنێت، و بەهێزترین پایەی ئەخلاقی وێران دەکات. میرەکان دەبێت خواناسی بڵاوبکەنەوە کە سەلمێنەری بوونێکی باڵاتر، خوڵقێنەر، فەرمانڕەوا، پاداش دەرەوە و توڵەکەرەوەیە. لەدیدی مەزهەبە پۆزەتڤیزمەکانەوە خواناسی تاکە مەزهەبی پەتی و لێکبوردووە. میرەکان بەمشێوەیە دەبێت چاودێری دین و مەزهەبەکان بکەن: “لەهەرکوێیەک میر فەرمانڕەواو ڕەهای سیستەمی کەنیسەیی بووە، تەنانەت یەک حاڵەتی ئاژاوە و پەشێویش نەبینراوە. هەرکاتێکیش کەنیسەییاکان بەتەواوی پێیڕەوی میرەکان نەبوون، جگە لە ئاژاوە و کارەسات هیچی دی بەرهەم نەهاتووە”. لێبوردن بەرهەمی درێژخایەنی میرەکانە، ئاماجی ڕێگریە لە مەزهەبە پۆزەتڤیزمەکان، و مەرج نیە هاوکاتی چەمکی نادینی بوونی دەوڵەت بێت. دەوڵەت نابێت بێلایەن بێت، بەڵکو دەبێت هاوکاری دینی هەقیقی واتە خواناسی بکات. لێکبوردن دەبێت بە گروپە جیاوازەکان (بێگومان ئەوانەی وەفادارن بۆ دەوڵەت) ئەو توانایە ببەخشێت کە سەرەتا هەموو بەشێوەیەکی ئاشتیانە بەیەکەوە بژین، و پاشان بە ناچارکردنیان بە پێکەوەژیان لەژێر چاودێری میردا، هێواش هێواش تەفرقە لەناو ببات. ڤۆڵتێر بە پێچەوانەی بیلەوە دەورێکی کۆمەڵایەتی بە دین دەبەخشێت لەحاڵەتێکدا کە لێکبوردن بڵاو دەکاتەوە، و بە پێچەوانەی لۆکەوە خوازیاری پەیڕەوی کەنیسەیە لە دەوڵەت و ئەمەش بەتاکە زامنی لێکبوردن دەزانێت. وتاری لەبارەی لێکبوردنەوە بە “دوعاکردن بۆ خوا” کۆتای دێت، دوعایەک کە خودا لەبەرامبەر “هەموو بوونەوەرەکاندا، هەموو جیهانەکان و هەموو زمانەکان” ولەبەرامبەر مرۆڤەکاندا دادەنێت کە”بوونەوەرانی سست و سەرگەردانن لە فەزای بێکۆتای و نادایار لە دیدی بوونەوەرەکانی ترەوە.”\nئەم دوعایە پەنابردن بۆ خواناسیە، واتە بۆ یەکەم دینی مرۆڤەکان کە عەقڵانیەتی پەتیە و دینە پۆزەتڤیزمەکان لەڕێگەی زانستە مەزهەبی و میتافیزیکیەکانەوە لە شانۆ کردویانەتە دەرەوە. بەڵام هێشتا پاشماوەکانی لە بڕواهێنانی بە خودای مەزندا لای نەتەوە خاوەن شارستانیەکان دەبینرێت. لێکوبردن بەرەو ئەم دینە سروشتیە دەڕوات، کە ناوەڕۆکەکەی یەکێتی و برایەتی جیهانیە. لێکبوردن لەگەڵ ڤۆڵتێردا مانای پێشووی خۆی بەشێوەیەکی ڕەها لەدەست دەدات: چیدی لێکبوردن نیشانەی لاوازی یان بێ هیمەتی گوناه ئامێز لەبەرامبەر خراپیدا نابێت، تاکو دوورکەوتنەوە لێی پێویست بێت، بەڵکو دەبێت بە فەزیڵەتێکی ئەخلاقی و کۆمەڵایەتی کە ئەنجامی ئاشتیخوازانەی هەیە، و بەشێوەیەکی ناکۆک ئامێز گومانکاری و خۆشبینی تێکەڵ دەکات: تواناکانی مرۆڤ سنووردارە، بەڵام لێکوبردن و خوداناسی دەبێت پێشکەوتنی مێژوویی بە ئاراستەی پێشخستنی عەقلانیەت، ئامادە بکات.\nلێکوبردن چیە؟ لێکبوردن خەسڵەتی تایبەتی مرۆڤە. ئێمەی مرۆڤ هەموومان پڕین لە لاوازی و هەڵە، کەوابوو با بەشێوەیەکی دوولایەنە گەمژەیی یەکدی ببەخشین، کە ئەمە یەکەم یاسای سروشتە.\nلە بۆرسای ئەمستردام یان لەندەن یان گوجارات یا بەسرە کە زەردەشتی، بانیان، یەهودی، موسڵمان، چینی خواپەرست، بەرهمەن، ئەرسۆزۆکس، کاسۆلیک، پرۆتستانت، هەموان پێکەوە مامەڵە دەکەن، خەنجەر لەڕووی یەک هەڵناکێشن، بۆ ئەوەی هەریەکێک ئەوی دی بۆ دینی خۆی بهێنێت. لەبەرئەوە بۆچی ئێمە (مەسیحیەکان) پاش ئەنجومەنی نیقیە بەردەوام خەریکی کوشتاری یەکدین. کۆنستانتین لەسەرەتادا فەرمانێکی دەرکرد و سەرجەم دینە و مەزهەبەکانی بە ڕێگەپێدراو ناسی، بەڵام لە کۆتاییدا هەمووی سەرکوتکرد. بەر لەو، مەسیحیەکان تەنیا لەبەرئەوەی هێواش هێواش دەبوون بە حیزبێک لەناو وڵاتدا، دەکەوتنە بەر هێرش و گرتن. رۆمیەکان سەرجەم دینەکانیان تەنانەت دینی یەهود و تەنانەت دینی مسریەکان کە سوکایەتیان پێدەکرد، بە ڕێگەپێدراو دەزانی. بۆچی رۆم لەگەڵ ئەم دینانەدا لێکبوردوو بوو؟ چونکە مسریەکان و تەنانەت یەهودیەکانش نەیان دەویست دینی کۆنی ئیمپراتۆری رۆم لەناو ببەن، زەوی و دەریاکانیان نەدەبڕی، بۆ ئەوەی خەڵکی بۆ دینی خۆیان ڕابکێشن. تەنیا بیریان لای پارە پەیداکردن بوو. بەڵام مەسیحیەکان بێگومان دەیانویست دینەکەیان، فەرمانڕەوا بێت. یەهودیەکان نەیاندەویست پەیکەری ژۆپیتەر (خوای خواکانی رۆم) لە ئۆرشەلیم (بیت المقدس) بێت، بەڵام مەسیحیەکان نەیاندەویست ئەم پەیکەرە لە کاپیتۆلی رۆمیشدا ببینن. سن تۆماس بە نیەتێکی باش دان بەوەدا دەنێت کە ئەگەر مەسیحیەکان ئیمپراتۆریەکان لەناو نابەن، لەبەرئەوەیە کە توانای ئەوەیان نیە. مەسیحیەکان لەسەر ئەو بڕوایە بوون کە سەرجەم خەڵکی سەر زەوی دەبێت ببنە مەسیحی، لەبەرئەوە دوژمنایەتیان لەگەڵ سەرجەم خەڵکی سەر زەویدا هەبوو، تا ئەو کاتەی باوەڕ دێنن.\nجیاوازی مەسیحیەکان هەرچیەک بوایە، لەناوخۆشیاندا دوژمی یەک بوون. یەکەم جیاوازی لەوەدا بوو کە ئایا دەبێت عیسا مەسیح بە خودا بزانین یان نا؟ ئەوانەی نکوڵی لەمە دەکەن وەک ئیبۆنی تەکفیر دەکران، و ئەمانیش ئەوانەی مەسیحیان دەپەرست تەکفیر دەکرد. هەندێک لە مەسیحیەکان خوازیاری هاوبەشی سامان بوون و بڕوایان وایە ئەم هاوبەشیە لەسەردەمی حواریەکاندا هەبووە. نەیارەکانیان ناویان دەنان نیکۆلایی و ناشرینترین تاوانەکانیان دەخستە پاڵیان. گروپێکی دی بانگەشەی عیرفان دەکەن و ناویان دەنێن غنوسیەکان و بەتوندی دژایەتیان دەکەن. مارسیۆن باسی تەسلیس دەکات، بە بتپەرست ناوی دێنن. ترتیلۆن، پراکساس، ئاوریژن، نووات، نو واتی، سابیلۆس، دۆنات بەر لە کۆنستانتین بە دەستی برا دینیەکانی خۆیان سەرکوت کران، سەردەمێکی زۆر بەسەر حوکمڕانی مەسیحیەت بەهۆی کۆنستانتینەوە نەڕۆیشتبوو کە ئاتاناسێۆسەکان و ئۆسیبەکان کەوتنە گیانی یەکدی و لەو ڕۆژەوە تا ئەمڕۆ هەمیشە کەنیسەی مەسیحیەت غەرق بووە لە خوێندا.\nئەوەم قەبوڵە کە گەلی یەهود گەلێک دڕندە بوون. دڵڕەقانە سەرجەم دانیشتوانی سەرزەمینێکی بچوکیان سەربڕی کە هیچ مافێکی زیاتر لە پاریس و لەندەنیان تیا نەبوو، لەگەڵ ئەوەشدا کاتێک نوعمان حەوت جار خۆی لە ڕوباری ئەردندا شت و نەخۆشی گولەیەکی چاک بۆوە، و بۆ قەدرزانی لە یەسوع کە ئەم نهێنیەی بۆ ئاشکرا کردبوو، پێی گووت کە خوای یەهودیەکان بۆ سوپاسکردنی ئەو دەپەرەستێت، بەڵام ئازادە کە خوای پاشای وڵاتەکەشی بپەرستێت و ئەم مۆڵەتەی لە یەسوع داواکرد، ئەو پێغەمبەرش بێ هیچ دوودڵیەک مۆڵەتیدا. یەهودیەکان خوای خۆیان هەبوو، بەڵام هەرگیز سەریان لەوە نەدەسوڕما کە هەر نەتەوەیەک خوای خۆی هەبێت. بەکارێکی باشیان دەزانی کە شامۆس زەوییەکی بە موابیتەکان داوە، بەو مەرجەی خواکەی ئەوانیش لەبەرامبەردا هەمان شت بکات. یەعقوب بۆ هاوسەرگیری لەگەڵ کچانی بتپەرستدا هیچ دووڵیەکی نەبوو. لابان خودای خۆی هەبوو، وەک چۆن یەعقوب خوای خۆی هەبوو. ئەمانە نموونەی لێکبوردنن لەلایەن نالێبوردەترین و ڕەقترین خەڵکی دێرینەوە: ئێمە لاسایی توندوتیژەیە توندەکەی ئەوانمان کردەوە، نەک لێبوردەی و چاوپۆشینەکانیان. ڕوونە کە هەرکەسێک مرۆڤێک، واتە برای خۆی لەبەر ئەوەی هاوڕای ئەو نیە سەرکوت بکات، دێوێکی ترسناکە. کێشەکە لەمەدا نیە، بەڵام بۆچی حکومەت، دادوەران و میرەکان کەسانێک کە لەگەڵ ڕێبازەکەی ئەواندا نین سەرکوت دەکەن؟ ئەگەر ئەم کەسانە بەهێز بن، بێگومان میر لەگەڵیاندا هاوپەیمانی دەکات. فرانسوای یەکەم (شای فەڕەنسا) کە زۆر مەسیحی بوو، دژی شارلی پێنجەم (ئیمپراتۆری ژەرمەن، شای ئیسپانیا و سیسیل و…) کە زۆر کاسۆلیک بوو، لەگەڵ موسڵمانەکاندا یەکی گرت، بۆ پشتگیری لۆسەریەکانی ئەڵمانیا لە یاخیبونیان دژی ئیمپراتۆرەکەیان(شارلی پێنجەم) پارەی پێدان، بەڵام بەپێی نەریتی باوی سەردەمەکەی، لۆسەریەکانی وڵاتی خۆی لە ئاگردا سوتان. لە ساکسدا لەبەر هۆی سیاسی پارەی بە پرۆتستانەکان دەداو لە پاریسیش بەهۆی سیاسی ئاگری تێ بەردەدان. بەڵام لە کوتایدا چی ڕوویدا؟ سەرکوتکردنەکان، دەمارگیریەکانی درووستکرد. زۆری پێ نەچوو فەڕەنسا پڕ بوو لە پرۆستانتی تازە. ئەمان یەکەم جار ژێرکەوتن، بەڵام دواتر سەرکەوتن. جەنگە ناوخۆیەکان بەرپا بوو، پاشان سن بارتملی هاتە پێشەوە و دواجار ئەم گۆشەیەی جیهان خراپتر لەهەردۆزەخێکی لێهات کە پێشینان و هاوچەرخان وەسفیان کردووە.\nئەی بێ عەقڵەکان، کە هەرگیز بۆ پەرستنی خودا کە ئێوەی درووستکردووە، دینێکی دروستان نەبووە، ئەی بێنەوایان کە پەندتان لە نۆئاشیدەکان، حەکیمە چینیەکان، و دانایان وەرنەگرت! ئەی ئەو دێوانەی پێویستان بە خورافاتە، ….پێشتر ئەوەم پێ گووتن و لەمەش زیاتر شتێکمان بۆ گووتن پێ نیە: ئەگەر لە وڵاتی خۆتاندا دوو دین و مەزهەب هەبوو، سەری یەکتر دەبڕن، بەڵام گەر سی دین و مەزهەب هەبێت، هەموو لە ئاشتیدا دەژین، تەماشای تورکی گەورە (سوڵتانی عوسمانی) بکەن: ئەو بەسەر زەردەشتیەکان، بانیەکان، مەسیحیەکانی یۆنان، نستوریان و رۆمیەکاندا حوکم دەکات. یەکەم کەس کە ئاژاوە دروست بکات شیشێک دەخەنە کۆمیەوە، و هەمووان ئارام دەبنەوە.\n کالاس (٦٥-١٧٦٢) ڕووداوێکی دادگای بەناوبانگە کە کەسێک بەناوی ژان لاکاس قوربانیەکەی بوو. ئەو پرۆتستانت بوو نە ناهەق تاونبار کرا بەوەی کورەکەی خۆی کوشتوە کە ویستوێتی بێت بە کسۆلیک. ڤۆڵتێر بەرگری لێدەکات تا دواتر لە ساڵی ١٧٩٥ دا و پاش مەرگی، ڕێزی بۆ گەڕێنرایەوە.\n ۔ Pierre؛ Paul Sirven پرۆتستانتێکی فەرەنسی کە بەهۆی لێکنەبوردنی کاسۆلیەکەکانەوە، تاوانبار کرا بەوەی کچەکەی خۆی کوشتووە بۆ ئەوەی نەبێت بە کاسۆلیک. بەڵام بە هەوڵ و خەباتی ڤۆڵتێر ڕێزی بۆ گەڕێنرایەوە\n SÜSsli (Chevalier de la Barre) Jean Francois le Fevry لە نەجیبزادەکان بوو کە بە بێ دینی تاوانبار کرا وسەریان لە لەشی جیاکردەوە. لە ئەنجامی خەباتی ڤۆڵتێروو، ئەنجومەنی باڵای شۆڕشی فەڕەنسا، ڕێزی بۆ گەرانەوە.\n گوجرات یەکێکە لە هەرێمەکانی هندستان.\n یەکێک لە کاستە هدنیەکان کە بازرگانیە گورەکانیان لەدەستدا بوو.\n Capitol یەکێک لە حەوت گردەکەی شاری ڕۆما کە پەرستگای ژوپیتەری لەسەر دروستکراوە. (و،ف)\n Ebionile ناونیشانێکی گشتیە بۆ سەرجەم ئەو کەسانەی کە دەبوون بە ئەندامی یەکێک لە گروپە مەسیحیەکان (بەتایبەری لەسەدەی دوهەم و سێهەم لە ئاسیای بچوکدا). (و،ت)\n Nicolaisme ئاینێکی عیرفانی کە لەسەدەکانی سەرەتای میلادیدا لایەنگرانی هەبوو. (و.ف)\n Marciom (١٦٠-٨٥) زانایەکی مەسیحی کە بە هۆی تێزەکانیەوە تەکفیر کرا و لە مەسیحیەت دەرکرا. (و.ف)\n هەموو ئەمانە لە گەورەکانی مەسیحیەت بوون کە بە هۆی بڕواکانیانەوە تەکفیر کران و ئازار و ئەشکەنجە دران. (و،ف)\n Saint Athanase (٣٧٣-٢٩٥) پێشەوای کەنیسەی مەسیحی ێۆنانی. (و،ف)\n Euseb Cesaree(٣٤٠-٢٦٥) نوسەر و لە گەوەرەکانی مەسیحیەت. (و.ف)\n Chamos خوای عیبرانیەکان. و،ف\n Moabites خەڵکی چادرنشینی خۆرهەلاتی دەریای مردوو (سەدەی هەشتی پێش میلاد) کە خزمایەتیان لەگەڵ عیبرانیەکاندا هەبو، بەڵام هەمیشە لە ناکۆکیدا بوون. و.ف\n laban خاڵی یەعقوب.\n کوشتاری سن برتلی کوشتاری دەستەجەمعی پرۆتستانەکان کە دەگوترێت نزیک ٧٠ هەزار لە چەند رۆژێکدا کوژران.\n سزادانێکی ذرندانە وترسانک بوو کە شیشێکیان یان دارێکیان دەهێنا و لەکۆمیەوە دەیانبردە ژورێ تا ئەو کاتەی گیانی لەدەست دەدا. و،ف،\n2021-02-17 /by Zamwa Mhamad\nhttps://sardem.org/wp-content/uploads/2021/02/babat-sait-nwe-6.png 500 800 Zamwa Mhamad https://sardem.org/wp-content/uploads/2021/03/Sardem.org-Logo1.png Zamwa Mhamad2021-02-17 12:11:272021-02-17 12:12:07ڤۆڵتێر؛ لێکبوردن لە بەرامبەر دەمارگیریدا


ئەو شتانەی پێش جێهێشتنی ماڵ ئەبێ بییانکەی - هەرزان بڵاگ\nئەم بابەتە لەسەر ئەو شتانەیە کەوا پێویستە پێش چوونەدەرەوە لە ماڵ بییانکەیت و لە بڵاگی سایتی هەرزان ئەیخوێننەوە.\nجێهێشتنی ماڵ کۆمەڵێک هۆکاری هەیە، سەرەکیترینیان گەشتوگوزار و سەفەرە. کەوایە ئەگەری زۆر کەمە دڵەڕاوکێی پێش جێهێشتنی ماڵتان ئەزموون نەکردبێ. ئەو هەستەی کەوا لە کاتی گەڕانەوەدا ڕووداوێکی چاوەڕواننەکراو چاوەڕێتانە، زۆر زەحمەت و ئازاردەرە. بۆ کەمکردنەوەی ئەم دڵەڕاوکێیانە ئەتوان چەک لیستێکی تەواو دروست بکەن کە لەخۆگری هەموو ئەو ڕەوشە ئەمنییانەیە کەوا پێش لە جێهێشتنی ماڵ ئەبێ بیگرنە بەر بۆ ئەوەی بتوانن بەئاسوودەیی ماڵ جێ بێڵن.\nکورد لە مێژە پێی وایە بە نەکوژانەوەی یەکێک لە گڵۆپەکانی ماڵەکە، چیتر دز لە ماڵەکەی نادا. ڕاستە ئەمەش خراپ نییە بەس بەتەنیا ئەمە گەرەنتییەک بۆ نەبڕانی ماڵەکەتان نییە.\nتا کۆتاییی ئەم بابەتە لەگەڵ بڵاگی هەرزان بن.\nبە هەمووان مەڵێن ماڵ جێ ئەهێڵن\nئەگەر یەکێک لەو کەسانەی کەوا لە پێش کۆکردنەوەی کەلوپەلەکانی سەفەرت، پلەنی گەشتەکەت لە سۆشیاڵ میدیاکانت جاڕ ئەدەیتە گوێی هەمووان، باشتر وایە دەس ڕاگری و چیتر وا نەکەی. بڵاوبوونەوەی هەواڵی سەفەرکردنت لەوانەیە وەک ئاگر پزیسک بهاوێت و لە ئەنجامیشدا دووکەڵەکەی بەر چاوی خۆت بکەوێت. لە ڕاسیتا ئەم ڕاگەیاندنە نەگونجاوە، وەک بانگهێشتکردنی نافەرمیی دزەکانە بۆناو ماڵەکەت کە لە کەشێکی ئارام و ئاسوودەدا ماڵەکەت ڕووت بکەنەوە.\nتەکنەلۆجیا چاودێرییە تازەکان بەکار بێنن\nلە پێش جێهێشتنی ماڵەکەت دڵنیا ببەرەوە لە کارابوونیسیستەمی چاودێری و دزگیری ماڵەکەت. ئەگەر ماڵەکەت کامێرای چاودێری و دیکەی سیستەمە چاودێرییەکانی نییە لانیکەم یەکێک لەو سیستەمە ئەمنییانەی بۆ دابنێ.\nچەک لیستێکی تایبەت دروست بکەن\nلیستێک لە پێداویستییەکانی پێش لە جێهێشتنی ماڵ دابین بکەن کەوا تەنیا تایبەت بە خێزانی ئێوە و هەلومەرجی ژیانی ئێوەیە. لە شتە بچووکەکانەوە وەک ئاودێرانی گوڵەکان تاکوو شتە گەورەکانی تیا بنووسن.\nکاڵا بەنرخەکان، خشڵ و پارە کاشەکانتان بشارنەوە\nئەم تێبینییە هەمیشەوتراوە، یەکێک لەو ڕەوشە ئەمنییە گرنگانەیە کەوا لە پێش جێهێشتنی ماڵ هەمیشە ئەبێ بیگرنە بەر. ئەگەر بۆکسی زێڕ و خشڵتان هەیە کەوا بۆ جوانکاریی ماڵیشە، باشتر وایە هیچی تیا نەبێت. پارەی کاش، بەڵگە گرنگەکان، تاپۆی خانوو و زەوی و ئانتیک و کاڵا بەنرخەکان ئەبێ لە پێش چوونەدەرەوە لە ماڵ، بخرێنە شوێنێک کەوا لە ئەگەری هاتنی دزدا، بەئاسانی نەدۆزرێنەوە.\nئاو و کارەبا و گاز ئەتوانن کارەساتیان لێ بکەوێتەوە\nئەگەرچی ناکرێ لە پێش جێهێشتنی ماڵ بەتەواوی ڕەوتانەی کارەباکە بپچڕن بەڵام ئەتوانن بۆ گاز و ئاوەکە وا بکەن. ئەگەر پایپی ئاوێک بتڵیشێت، زۆرێک لە کەلوپەلکانتان لەگەڵ خۆیدا لەناو ئەبات وەک کەلوپەلە داری و کارەبایییەکان. یان بە هەڵکراوی جێهێشتنی زۆپا و کەلوپەلەکانی تر ئەتوانێ کارەساتی لێ بکەوێتەوە.\nلە کوژانەوەی کەلوپەلە کارەباییەکان وەک ئۆتوو، مووبەریدە، سپڵیت، هیتەر، فڕن و … دڵنیا ببنەوە.\nزۆر پشتتان بە قفڵە ناستانداردەکان گەرم نەبێت\nقفڵە کۆنەکانی درگا و پەنجەرەکان زۆر دڵخوازی دزەکانە. کەوایە لە زووترین کاتتدا بییانگۆڕن بۆ قفڵە ستاندارد و مۆدێرنەکان.\nتەلەفوونی ماڵەوە، بۆسەی دزە پرۆفێشناڵەکان\nلەوانەیە گرنگیدان بە تەلەفوونی ماڵەوە دوا شتێک بێت کەوا لە پێش جێهێشتنی ماڵ بیری لێ ئەکەنەوە بەڵام هەر ئەم فاکتەرە سادەیە، بۆسەیەکی باشە بۆ ڕاوچییەکانی ماڵەکەتان. تەلەفوونی ماڵێکی چۆڵ ئەوەنە جەرەس لێ ئەدا تاکوو خۆی دائەخرێتەوە و ئەمە واتە ماڵەکە چۆڵە. لەوانەیە یەکەم ڕێگە کەوا دزە بکاتە مێشکتانەوە ئەوەیە بەتەواوی وایەرەکە دەر بێنن بەڵام هەر لەو حاڵەتشدا هەر لای دزەکەوە جەرەس لێ ئەدات و ئەو سوور و دڵنیا ئەبێتەوە لە کردنی کارەکەی. باشترین چارەسەر دایڤێرتکردنی تەلەفوونی ماڵەوە بۆسەر ژمارە مۆبایلی یەکێک لە ئەندامانی ماڵەکەیە.\nبۆ هەر جۆرە کڕین و فرۆستنێک سەردانی سایتی هەرزان بکەن.\nجێهێشتنی ماڵ خانوو دز سەفەر کامێرای چاودێری گەشت ماڵ ناوماڵ\nتەکنیکەکانی فرۆشتن یان بەکرێدانی خانوو


زیادبوونی بڵاوبوونەوەی ڤایرۆسی کۆرۆنا لە ئەمەریکا\nلە یەکەم ڕۆژی دەستپیکردنی وەرگرتنی ڤاکسینی دژە کۆرۆنادا، ویلایەتە یەکگرتوەکانی ئەمەریکا ڕۆژی دووشەممە ڕایگەیاند ژمارەی ئەو کەسانەی تاکوو ئێستا بە هۆی کۆرۆناوە گیانیان لە دەستداوە 300 هەزار کەسی تێپەڕاندووە.\nئەم ژمارە زۆرە لە کاتێکدا ڕادەگێندرێت کە نزیکەی دوو هەفتە پێش ئێستاملیۆنان ئەمەریکی هۆشدارییەکانیان سەبارەت بە گەشت نەکردن پشتگوێخست و لەگەڵ ئەندامانی خێزانەکانیاندا بۆ پشووی جەژنی سوپاسگوزاری کۆبوونەوە.\nبەپێی ناوەندی جۆنس هۆپکینز وەک سەرچاوەی زانیارییەکان لە بارەی ڤایرۆسی کۆرۆناوە، تا نیوەڕۆی ڕۆژی دووشەممە 300 هەزار و 494 ئەمەریکایی بەهۆی کۆڤید- 19 و نەخۆشییەکانی ئەو ڤایرۆسەوە گیانیان لەدەستداوە.\nیەک لەسەر پێنجی ئەو کەسانەی لە تەواوی جیهاندا بەهۆی کۆرۆناوە گیانیان لەدەستداوە لە ویلایەتە یەکگرتوەکانی ئەمەریکا بوون.\nهەروەها بە پێی پرۆژەیەک کە پێداچۆنەوە بۆ ڤایرۆسی کۆرۆنا دەکات، ئەمەریکا ڕۆژی دووشەممە بە ڕاگەیاندنی 110,549 حاڵەتی نەخۆشی کۆڤید کە لە ژێر چاودێریدان، ژمارەیەکی نوێی تۆمار کردوە.\nلە ئاڵمانیاش وەزیری تەندروستی داوای لە دەزگای ڕێکخستنی یەکێتی ئەوروپا کرد کە بەخێرایی ڤاکسینێکی نوێی COVID - 19 پەسەند بکات لە بەرئەوەی وڵاتەکەی ڕووبەڕووی کۆمەڵێک داخستن و کۆت و بەندە نوێکان دەبێتەوە بۆ پێشگرتن لە بڵاوبوونەوەی ڤایرۆسەکە.\nجێنس سپان وەزیری تەندروستی دوانیوەڕۆی ڕۆژی سێشەممە داوای لە ئاژانسی دەرمانی ئەوروپا کرد ڤاکسینەکەی کە بە هاوبەشی کۆمپانیای ئەمەریکاییفایزەر و بایۆنتێکی ئەڵمانیا بەرهەم هاتووە تا جەژنی کرسمس ڕەزامەندی لە سەر بدات بۆ ئەوەی خەڵک بتوانن وەریگرن. ڤاکسینەکە لە ئێستادا لە بەریتانیا و ئەمەریکا پاش ئەوەی رێکخەرە حکومیەکان بە خێرایی بەکارهێنانیانی ڤاکیسینەکەیان لە پڕۆسەیەکی پێداچوونەوەی تەواودا پەسەند کرد، بڵاو بووەتەوە.\nبەڵام ئەمێر کوک سەرۆکی ئاژانسی دەرمانی ئەوروپا ڕۆژی دووشەممە گوتی کە ڕێکخەران تا 29 ی مانگی 12 کۆبوونەوەیان نابێت سەبارەت بە بڕیاری پەسەندکردنی ڤاکسینەکە. ئەو هەروەها جەختیکردەوە کە ڕێکخەرەکان 24 کاتژمێر کار دەکەن بۆ تەواوکردنی هەڵسەنگاندن و لێکۆڵینەوەکانیان لە سەر داتاکانی تاقیکردنەوە فراوانەکانی فایزەر.\nداواکارییە ئاشکراکەی سپان ڕۆژێک دوای ئەوە بوو کە ڕاوێژکاری ئاڵمانیا ئەنگێڵا مێرکێڵ کۆمەڵێک کۆت و بەندی نوێی ڕاگەیاند کە لە ڕۆژی چوارشەممەوە تاکوو 10مانگی یەکبەردەوام دەبێت بە مەبەستی پێشگرتن لە بڵاوبوونەوەی زیاتری ڤایرۆسەکە. مێرکێل و 16 پارێزگاری هەرێمی ئەو وڵاتە ڕۆژی یەکشەممە ڕێککەوتن لەسەر داخستنی ئەو شوێنانەی زۆر پێویست نییە کراوە بن هەروەها و سنووردارکردنی کۆبوونەوە تایبەتیەکان بۆ کەمتر لە پێنج کەس.\nحکومەت داوا لە هاوڵاتیان دەکات لە کڕین و بازارکردنی کریسمەسدا لە دوو ڕۆژی پێش دەستپیکردنی داخستنەکاندا مەودای کۆمەڵایەتی و ڕێنماییە تەندروستییەکان لە بەرچاو بگرن.\nئەڵمانیا لەم چەند هەفتەیەی دواییدا بە شێوەیەکی بەردەوام حاڵەتی تووشبون و مردنەکانی لە بەرزبوونەوەدا بووە. پەیمانگای ڕۆبێرت کۆخ کە ناوەندی کۆنترۆڵی نەخۆشیەکانی ئەو وڵاتەیە، ڕۆژی دووشەممە 16هەزار و 362 حاڵەتی تووشبوونی نوێی و 188 حاڵەتی مردنی نوێشی ڕاگەیاندوە و ئەمەش کۆی گشتی مردنەکانی لەو وڵاتەدا بە هۆی کۆڤیدەوە گەیاندووەتە نزیکەی 21 هەزار و 975 کەس . لە هەفتەی ڕابردوەوە ژمارەی مردنەکان ڕۆژانە بەرزبۆوەتەوە بۆ نزیکەی 600 حاڵەت لە ڕٶژێکدا.\nبە گوێرەی هەواڵی جۆنس هاپکینز، ئەڵمانیا زیاتر لە یەک ملیۆن 357 هەزار حاڵەتی تووشبوون و نزیکەی 22 هەزارحاڵەتی مردنیشی بەهۆی کۆرۆناوە پشتراستکردۆتەوە.\nهەروەها لەندەنیش ئەم هەفتەیە بەهۆی بەرزبوونەوەی حاڵەتەکانی تووشبوونەوەلە پایتەختی بەریتانیا رووبەڕووی داخستنی قورستر دەبێتەوە.\nمات هانکۆک سکرتێری تەندروستی ڕۆژی دووشەممە لە میانەی وتارێکدا لە پەرلەمانی ئەو وڵاتە ڕایگەیاند کە لەندەن لە ڕیزی ئاگاداری نیشتمانی " Tier 2 " واتە ئاگاداری باڵا " دەگوێزرێتەوە بۆ دوا قۆناغی " Tier 3 " لە نیوەشەوی چوارشەمەوە. گواستنەوە بۆ ئەم قۆناغە واتە داخستنی هەموو مەیخانە و کافیتریا و چێشتخانە و شوێنە گەشتیەکان لەو وڵاتەدا.\nداخستنە نوێکانی لەندەن دوای ئەوە ڕاگەیەندرا کە ڕێژەی تووشبوون بە کۆڤیدی 19 ی نوێلە بەریتانیا لەبەرزبوونەوەدایە. هانکۆک بە یاسادانەرانی گوت کە جۆرەیەکی نوێی ڤایرۆسی کۆرۆنا لە باشوری ڕۆژهەڵاتی بریتانیا دەستنیشان کراوە کە نزیکەی 1000 کەسی لەو ناوچەیەدا تووش کردوە.


بزوتنەوەی کرێکاری! – پەڕە 8 – hkkurdistan\nHome6بزوتنەوەی کرێکاری! (page 8)\nئامادەکردنی: شوان عەزیز و ئاراس رەشید فەرەنسا: ١٨-٩-٢٠١٧ ناڕەزایەتی لە فەرەنسا لە هەڵکشاندایە لە دژی هەموارکردنی یاسای کار لە لایەن سەرۆکی فەرەنساوە. شوفێرانی لۆری ڕێگاکان دەگرن. شوفێرانی لۆری لە فەرەنسا دەچنە پاڵ ناڕەزایەتیەکانی خەڵک لە دژی ئەو یاسایەی کە ماکرۆن، سەرۆکی تازە هەڵبژێرراوی فەرەنسا، ڕایگەیاندووە بە مەبەستی هەموارکردنی یاسای کار. وەک لە وێنەکەدا دیارە یەکێک لە شوفێرەکان کە ئاڵای (هاوپەیمانی …\nکورتەیەکی مێژوویی بزووتنەوەی کرێکاری ئەم شارە پیشەسازیە ئامادەکردنی: ئاراس رەشید دوای ئەوەی مانگرتنی کرێکارانی ڕستن لە المحلە لە سەرەتای مانگی ئاب دەستیپێکرد و بەردەوامی هەیە، بەهۆی جێبەجێنەکردنی داواکاریەکانیان. کە پێکهاتوە لە سەرفکردنی دەرماڵەی کۆمەڵایەتی و لابردنی دەرماڵەی خۆراک وجیاکردنەوەیان لە کەرتی گشتی وەک ئاشەکان و زەیت و سابوون. هەروەها هەڕەشەکردنی کرێکاران لە هەڵکشان و بەردەوامی مانگرتنەکەیان تاوەکو جێبەجێکردنی داواکاریە شایستەکانیان. …\nكانونی دووه‌م 3, 2016\tلێدوان نووسین ناچالاککراوە لە كرێكاران و شۆڕش*\nمه‌نسور حیكمه‌ت وه‌رگێڕانی له فارسیه‌وه: جه‌مال موحسین کرێکارانی کۆمۆنیست خوازیاری شۆڕشن. به‌ڵام چ شۆڕشێك؟ چینه جیاوازه‌کان و مه‌یله سیاسی و کۆمه‌ڵایه‌تیه ڕه‌نگاوڕه‌نگه‌کان هه‌ر یه‌که‌یان “شۆڕش” به مانای زۆر جیاواز به‌کار ئه‌هێنن. جیهانی ئێمه هه‌موو جۆره “شۆڕش”ێک و هه‌موو شێوازێكی “شۆڕشگێڕی” به‌خۆیه‌وه بینیوه. ته‌قریبه‌ن هه‌ر که‌س یان هه‌ر ڕه‌وتێک که ئه‌یه‌وێت دۆخی ئێستای کۆمه‌ڵگا به شێوه‌یه‌کی كتوپڕ وه به شێوه‌یه‌کی نائاشتیانه …


بۆچی خەڵكی هەرێمی كوردستان و عێراق لە توركیا موڵك دەكڕن؟\nكوردستان 14/04/2022 - 10:18 شوان بەرزنجی\nبەپێی ئامارە فەرمییەكانی توركیا خەڵكی عێراق و هەرێمی كوردستان لە ریزبەندی پێشەوەی ئەو وڵاتانە دێن، كە لە توركیا موڵك دەكڕن. شارەزایەكی خانووبەرەش ئاشكرای كرد، زۆرێك لەوانەی لە توركیا موڵك دەكڕن بۆ بەدەستهێنانی مافی مانەوە و وەرگرتنی پاسەپۆرتە، ئەو ئەو دوانە 30 هەزار دۆلار دەكات.\nبەپێی ئامارێكی فەرمی، لە ساڵی ڕابردوودا 68 هەزار و 600 موڵك لە توركیا بە كەسانی بیانی فرۆشراون، لە نێویاندا عێراقی و خەڵكی هەرێمی كوردستان لە ریزبەندی پێشەوەی ئەو لیستەن.\nبەڕێوەبەری گشتیی تۆماری خانووبەرەی توركیا ڕایگەیاند: "فرۆشی موڵك بە كەسانی بیانی لە ساڵی 2018ەوە بەشێوەیەكی بەرچاو زیادیكردووە و عێراقییەكانیش موڵكی زۆر دەكڕن".\nبەپێی ئامارەكان، لە ساڵی 2021دا 68 هەزار و 600 موڵك بە كەسانی بیانی فرۆشراون، لەوانە 64 هەزار و 500یان شوێنی نیشتەجێبوون بوون، نزیكەی چوار هەزاری پارچە زەوی بووە، كۆی گشتیی بەهاكانیان بە 40 ملیار لیرەی توركی دەخەمڵێندرێت.\nئاشكراشیكرد، هاوڵاتییانی عێراق بە (هەرێمی كوردستان)یشەوە لە ڕیزبەندیی پێشەوەی كڕیارانی موڵكن لە توركیا لەماوەی ساڵی ڕابردوودا، بەدوایاندا ئێران، ڕوسیا، بەریتانیا، ئەڵمانیا و ئەفغانستان دێن.\nشارەكانی ئیستەنبوڵ، ئەنتاڵیا، ئەنقەرە و مۆگلا، لە ڕیزبەندیی ئەو شارانەی توركیادان، كە زۆرترین موڵكیان تێدا فرۆشراوە بە كەسانی بیانی.\nلای خۆیەوە سەردار ئازاد، شارەزای بواری خانووبه‌ره بە (باسنیوز)ی راگەیاند: "ساڵانە لە توركیا خەڵكی عێراق لە كڕینی موڵك لە پلەی یەكەم یان دووەمە، خەڵكی هەرێمی كوردستانیش بە رێژەیەكی زۆر موڵك لە توركیا دەكڕن بەتایبەت خەڵكی هەولێر و توركمانەكان و بەشێكی خەڵكی دهۆكیش".\nئاماژەی بەوەدا، بەشێك لەوانەی موڵك لە توركیا دەكڕن بۆ بەدەستهێنانی مافی مانەوە(ئیقامە) و بە دەستهێنانی پاسپۆرتن، گوتیشی: " یەكەكانی نیشتەجێ بوون لە توركیا بەراورد بە شوێنی تر بەگشتی گران نین، ئێستا هەندێك موڵك لە هەولێر نرخیان لە موڵكی توركیا گرانترە، بەڵام بەشێكی زۆری ئەوانەی لەوێ موڵك دەكڕن بۆ بەدەستهێنانی مافی مانەوە و وەرگرتنی پاسەپۆرتە، ئەو دوانە 30 هەزار دۆلار دەكات".\nدەستەی ئاماری تورکیا لە راپۆرتیكدا ئاشکرای کردووە لە ماوەی مانگێکی ئەمساڵ عێراقییەکان 513 خانوو و شوقەیان لە تورکیا کڕیووە.\nشیروان ئەنوەر، شارەزای بانك و ئابووری بە (باسنیوز)ی ڕاگەیاند: " دابەزینی بەهای دراوی تورکی کە لەماوەی رابردوودا كە نزیکەی (40%)ی بەهاکەی لەدەستدا، زیاتر هانی خەڵكی عێراق و هەرێمی كوردستانی داوە بۆ ئەوەی یەکەی نیشتەجێبون لە تورکیا بکڕن".\nئاماژەی بەوەش دا ئەوانەی لە توركیا موڵك دەكڕن بەشی زۆریان سەرمایەدار و بازرگانن و هەندێكی تریش بۆ بەدەستهێنانی پاسەپۆرت و مانەوەیە، گوتیشی: " خەڵكی عێراقی هەیە ئێستا لە توركیا كۆمپانیای خانووبەرەی داناوە و زیاتر كار بۆ خەڵكی عێراق دەكات".\nسینان رەشید، كە هاووڵاتییەكی عێراقیە و لە ئیستەنبوڵ شوقەی كڕیووە، دەڵێت: "لێرە كڕبن و فرۆشتنی خانووبەرە زۆر ئاسانە و رۆتینی كەمە و بە دوو رۆژ دەكرێت، بۆیە لێرە خانووم كڕیووە چونكە زۆر كات لە توركیام".\nبەڕێوەبەری گشتیی بازرگانی: پرۆسەی وەرگرتنی گەنمی جوتیاران بەردەوامە\nعیماد باجەلان: تەمەنی حكوومەتی داهاتووی عێراق لە هەشت مانگ تێناپەڕێت\nپێنج هاووڵاتیی ئەمریكی لە شەڕە تەقەیەكدا لە شیكاگۆ كوژران\nبەهۆی ئاوەڕۆكانی بەغداوە ڕووباری دیجلە رووبەڕووی كارەسات دەبێتەوە


بافڵ تاڵەبانی، هاوسەرۆكی یەكێتیی نیشتمانیی كوردستان، پەیامێكی بەبۆنەی ساڵڕۆژی ڕاپەڕینی خەڵكی سلێمانی بڵاوكردەوە.\nلە پەیامەكەیدا هاوسەرۆكی یەكێتی سەرباری پیرۆزباییكردن لە خەڵكی شارەكە، ڕایگەیاندووە كە “مێژووی زێڕین و پڕ لە سەروەریی سلێمانی دەیسەلمێنێت كە هەمیشە شارەكە سەرمەشقی قارەمانێتی و كوردایەتی و نیشتمانپەری بووە. مێژووی سلێمانی لێوڕێژە لە داهێنان و نوێگەری، لە خەڵكی ڕچەشكێن و ئازا و ئازاد.”\nبافڵ تاڵەبانی لە درێژەی پەیامەكەیدا دەڵێت، “ئێمە خەباتی بێوچانی خەڵكی بەئەمەكی سلێمانی لەیاد ناكەین و بەرامبەر قارەمانێتی و قوربانییەكانیان وەفادەر دەبین. خزمەتكردنیان بە ئەركی خۆمان دەزانین و باشتركردنی گوزەرانیان بە كاری لەپێشینەمان دادەنێین.”\nلەیادی ئازادبوونی شاری هەڵمەت و قوربانی، شاری هەمیشە پێشەنگ و ڕچەشكێن، شاری وەفادار و بەئەمەك، شارێك كە هەمیشە تینووی ئازادی و پڕ لە قەڵەم و دەنگی بوێربووە، پیرۆزباییەكی گەرم لە خەڵكی خۆشەویستی ئەم شارە پڕ لە وزە و داهێنانە دەكەین.\nمێژووی زێڕین و پڕ لە سەروەری سلێمانی دەیسەلمێنێت كە هەمیشە شارەكە سەرمەشقی قارەمانێتی و كوردایەتی و نیشتمانپەری بووە. مێژووی سلێمانی لێوڕێژە لە داهێنان و نوێگەری، لە خەڵكی ڕچەشكێن و ئازا و ئازاد.\nئێمە خەباتی بێوچانی خەڵكی بەئەمەكی سلێمانی لەیاد ناكەین و بەرامبەر قارەمانێتی و قوربانییەكانیان وەفادەر دەبین. خزمەتكردنیان بە ئەركی خۆمان دەزانین و باشتركردنی گوزەرانیان بە كاری لەپێشینەمان دادەنێین.\nئەمڕۆ بۆ ئێمە ڕۆژی وەفادارییە بەرامبەر خوێنی هەزاران شەهیدی ڕێگای ئازادی، ڕۆژی دووپاتكردنەوەی پەیمانی لەمێژینەمانە بەرامبەر ئەو خەڵكە دڵسۆزەی لەهیچ بارودۆخێكدا پشتیان لە یەكێتییەكەی مام نەكرد. ئێوەبوون لە ڕابردوودا سەرتۆپی شۆڕش و فیداكاری بوون، ئێمە دەبین لە داهاتوودا بە خزمەتكردن و خۆشگوزەرانی وەڵامی ماندووبوونتان دەدەینەوە.\nیادی راپەڕینە مەزنەكەی سلێمانی پیرۆزبێت و رۆحی شەهیدانی كوردستان ئارام بێت.\nهاوسەرۆكی یەكێتیی نیشتمانیی كوردستان\nكەشناسیی هەرێم: پلەكانی گەرما نزمدەبنەوە\nبارستە هەوایەكی سارد ڕووی لە ناوچەكە كردووە و كەشناسیی هەرێم دەڵێت، پلەكانی گەرما تا چوار پلە نزمدەبنەوە. بەڕێوەبەرایەتیی…\nکرێکارێک بە تەزووی کارەبا گیانیلەدەستدا\nئێوارەی ئەمڕۆ شەممە کرێکارێک لە شاری کەلار، لەکاتی پاککردنەوەی ئاوەڕۆی مارکێتێکدا کارەبا گرتوویەتی و گیانیلەدەستداوە. عەلی جەمال قەدوری،…\nخورماتوو.. فڕۆكەی ئێف 16 ئەشكەوت و تونێلی داعشی خاپووركرد\nفڕۆكەی ئێف 16ی عێراقی ئەمڕۆ مۆڵگە و بارەگای داعشەكانی لە خورماتوو خاپووركرد. شانەی ڕاگەیاندنی ئەمنیی عێراق بڵاویكردەوە، ئەشكەوتێك…


له‌لایه‌ن: محەمەد ڕزگار - به‌روار: 2021-02-19-19:44:00 - کۆدی بابەت: 2399\nلە بەر هەبوونی هۆکاری بەخێوکردنی ئاژەڵ وەک (ڕووبەری زەوی فراوان، ئاو و هەروەها بازاڕ بۆ کڕینی بەرهەمەکانی ئاژەڵ) ڕێژەی بەردەوام لە گەشەکردن دایە و بەردەوام داواکاری لەسەر زۆرە، لە ئەنجامی پەرەسەندنی ژیانی خێزانی عێراقی و زۆربوونی ژمارەیان لەم کاتە ژمارەی ئاژەڵ پێویستی ناوەخۆ دابین بکات، بە تایبەتی لە گۆشت. بەخێوکردنی ئاژەڵ گرنگە چونکە خواردنی مرۆڤ و کەرەستەی خاوی پیشەسازی خۆراک دابین دەکات، هەروەها پاشەڕۆکەی پەینی ئەندامییە بۆ کشتوکاڵ، جگە لەوەش یەکێکە لە چالاکییەکانی مرۆڤی عێراقی.\nبەشەكانی بەخێوكردنی ئاژەڵ\nدەتوانین بەخێوکردنی ئاژەڵ لە عێراق بکەینە چەند بەش:\nئاژەڵی گۆشتی سوور\nلە بزن و مەڕ و مانگا و گامێش و وشتر پێک دێت، جگە لە بەرهەمی گۆشت بەرهەمی شیر و خوری و پێستیان هەیە، لە هەموو پارێزگاکانی عێراقدا دەردەکەوێت.\nگامێش جگە لە بەرهەمەکەی بۆ کاری کێڵگەش سوودی لێ وەردەگیرێت، پێشتر تەنها لە هۆر و زۆنگاوەکان بەخێودەکرا، بەڵام ئێستا لە زۆربەی شارەکان کە لە نزیک ڕووبەری ئاوین پەیدا دەبێت.\nگەورەترین ژمارەی مەڕ لە پارێزگای موسڵ دەردەکەوێت و پارێزگای دیالە و سەڵاحەدین بە پلەی دووەم و سێیەم دێت. گەورەترین ژمارەی بزن لە پارێزگای سلێمانییە، بە پلەی دووەم و سێیەم لە پارێزگای دهۆک و هەولێر.\nژمارەی مانگا لە پارێزگاکانی میسان و زیقار بە زیاتر لە (٢٠٠٠٠٠) سەر دادەنرێت. گەورەترین ژمارەی گامێش لە پارێزگای بەغدایە ئینجا لە میسان و بەسرە، بەڵام حوشتر لە پارێزگای ذیقار بە رێژەی ٢٣٪ حوشتری عێراق پێکدەهێنێت.\nهەموو جۆرە پەلەوەرەکان دەگرێتەوە، کە تەنیا بۆ مەبەستی گۆشت نییە، بەڵكو سوودی تریان هەیە. بە دوو ڕێگا بەخێو دەکرێت، یان لە کێڵگەی جوتیاران کە ڕێژەی کەمە یان لە کێڵگەی تایبەت.\nبەخێوکردنی پەلەوەر دوو جۆرەیە\n١- کێڵگەی پەلەوەر بۆ گۆشت.\n٢- کێڵگەی پەلەوەر بۆ هێڵکە، شوێنی ئەم کێڵگانە نزیکی شارەکانە (مەبەست لە نزیکی لە بازاڕ).\nبە مەبەستی گەشەپێدان و بەخێوکردنی گەشەپێدان و بەخێوکردنی پەلەوەر چەند جۆری بیانی هاوردەی بازاڕی عێراق کراوە، بە مەبەستی زیادکردنی ژمارەیان لە ئەنجامدا باشترین جۆری پەلەوەر لە کێڵگەکان بەخێو دەکرێن. بەڵام تاکو ئێستا پێویستی ناوەخۆ پڕ ناکات بۆیە تا ئێستا بەشێک لە پێویستیەکان لە دەرەوەی وڵات هاودە دەکرێت لە شێوەی (مریشکی سەربڕاو و بەستوو) جگە لە هێلکە کە بەشێک لە پێویستییەکان پێک دەهێنێت.\nبەهۆی بوونی هەردوو ڕووباری عێراق و لقەکانی شەتولعەرەب و کەنداوی عەرەب، ڕووبەرێکی فراوانی ئاوی بۆ بەخێوکردنی ماسی ڕەخساوە. جگە لە ڕاوە ماسی سروشتی چەندەها حەوزی بەخێوکردنی ماسی دەستکرد لە عێراقدا دامەزراوە.\nبابه‌ته په‌یوه‌ندیداره‌كان به : بەخێوکردنی ئاژەڵ لە عێراق


بەریتانیا: کرملین پلانی دروستکردنی حکوومەتێکی لایەنگری رووسیای هەیە لە ئۆکرانیادا\n23/01/2022 147 جار خوێنراوەتەوە\nوەزارەتی دەرەوەی بەریتانیا رایاگەیاند کە بۆیان دەرکەوتووە رووسیا پلانی دروستکردنی حکوومەتێکی لایەنگری رووسیای هەیە لە ئۆکرانیادا.\nلە راگەیەندراوێکدا کە لەلایەن وەزارەتی دەرەوەی بەریتانیاوە بڵاوکراوەتەوە، هاتووە ''زانیاریمان لەبەردەستدایە کە نیشانی دەدات حکوومەتی رووسیا خوازیارە لە کیێڤ-دا سەرکردەیەکی لایەنگری رووسیا دەسەڵات بگرێتە دەست. پەرلەمانتاری پێشووی ئۆکرانیا، ئیڤێن مورایڤ وەک کاندیدێکی بەهێز دەبینرێت''.\nلە راگەیەندراوەکەدا، هەروەها باس لەوە کراوە کە زانیاری هەیە دەزگای هەواڵگریی رووسیا بەردەوامە لە پەیوەندییەکانی لەگەڵ سیاسەتمەدارانی پێشووی ئۆکرانیا و لەنێو ئەو کەسانەشدا سێریگی ئەربوزۆڤ کە لە ساڵی ٢٠١٢-٢٠١٤ جێگری سەرۆکوەزیران بووە، ئاندری کولیێڤ کە لە ساڵانی ٢٠١٠-٢٠١٢دا جێگری سەرۆکوەزیران و سەرۆکی ئەرکانی سوپا بووە لە سەردەمی ڤیکتۆر یانوکۆڤیچی سەرکۆماری پێشووتری ئۆکرانیادا، ڤلادیمیر سیڤکۆڤیچ جێگری پێشووی سەرۆکی ئەنجوومەنی ئاسایش و بەرگریی نیشتمانیی ئۆکرانیا و مایکۆلا ئازارۆڤ کە لە ساڵانی ٢٠١٠-٢٠١٤دا سەرۆکوەزیران بووە.\nبانگەشەی ئەوە کراوە، ئەو کەسانە لە پەیوەندیدان لەگەڵ هەواڵگری رووسیا کە لەئێستادا ئەرکدارە لە داڕشتنی پلانی هێرشکردنە سەر ئۆکرانیا.\nوەزیری دەرەوەی بەریتانیا، لیز تروس کە لە راگەیەندراوەکەدا بۆچوونی خراوەتەڕوو و ئاماژەی بەوە کردووە کە ئەو زانیارییانە تیشک دەخەنە سەر رەهەندی چالاکی رووسیا بە مەبەستی تێکدانی شیرازە لە ئۆکرانیا.\nلیز تروس بە پێویستی زانیوە رووسیا گرژیی کەم بکاتەوە، کۆتایی بهێنێت بە شەڕەنگێزی و کەمپینی بڵاوکردنەوەی زانیاری ناڕاست و باسی لەوە کردووە کە هەر هێرشێکی سەربازیی بۆسەر ئۆکرانیا باجێکی زۆری دەبێت و دەبێتە هەڵەیەکی ستراتیجیی گەورە.\nلە راگەیەندراوەکەدا هەروەها هاتووە ''هەڵوێستی بەریتانیا لەبارەی ئۆکرانیا روون و ئاشکرایە. بەشێوەیەکی روون پشتیوانی لە یەک پارچەیی خاکی ئۆکرانیا دەکەین لەناو سنووری نێودەوڵەتیی دانپێدانراودا بە کریمیا-شەوە. ئۆکرانیا وڵاتێکی سەربەخۆ و خاوەن سەروەرییە''.


پارتی دیموکراتی کوردستان بەڵێن بەیەکێتی دەدات کێشەی پارێزگاری کەرکوک چارەسەر بکرێت و سەرکردایەتیەکی ئەو حزبەش رایدەگەیەنێت، بەگوێرەی بەڵێنەکەی پارتی بێت لەگەڵ راسپاردنی سەرۆکی حکومەتی ھەرێم دانوستان و گفتوگۆکان بۆ پرسی پارێزگاری کەرکوکیش یەکلادەکرێتەوە.\nوەستا رەسوڵ ئەندامی سەرکردایەتی یەکێتی بەSNNی راگەیاند: ئەو کێشانەی لەنێوان یەکێتی و پارتی لەسەر پرسی پارێزگاری کەرکوک ھەیە چارەسەردەکرێت، یەکێتی داوای بەرکەوتەی خۆی دەکات بەگوێرەی رێکەوتنەکانی نێوان ھەردوولایان.\nئاماژەی بۆ ئەوەشکرد، کەپێشتر یەکێتیی نیشتمانیی کوردستان دەنگی بەسەرۆکی ھەرێم نەداوە مانای ئەوە نییە گرفتی لەگەڵ کەسایەتی نێچیرڤان بارزانیدا ھەبێت، بەڵکو ئێمە سوربوین لەسەر یەکلاکردنەوەی پرسی پارێزگاری کەرکوک و چارەسەرکردنی دۆخی ئەو شارە.\nرونیشیکردەوە، پێشتر تەئکیدمان لە بەرکەوتەی یەکێتی کردۆتەوە بەگوێرەی رێکەوتنەکەی لەنێوان یەکێتی و پارتیدا ئەنجامدراوە.\nلای خۆشیەوە، سیروان کوێخا نەجم ئەندامی سەرکردایەتی یەکێتی بەSNNی راگەیاند: پارتی دیموکراتی کوردستان بەڵێنیداوە کێشەی پارێزگاری کەرکوک چارەسەر بکرێت و گفتوگۆ و دانوستان لەسەر ئەو پرسە بکرێت.\nئاشکراشیکرد، بەڵێندراوە لە١١ی ٦ی ٢٠١٩ گفتوگۆ و دانوستان لەنێوان ھەردوولا بۆچارەسەرکردنی کێشەی پارێزگاری کەرکوک دەستپێبکات و ئەو کێشانەی لەسەر پرسی پارێزگاری کەرکوک بووە چارەسەر بکرێت و ھەنگاوی جددی بۆبنرێت.\nمانگ پێشتر - Jun 10 2019 4:41PM


لە وەتەی بەرێز د.فواد مەعسوم بەنوێنەرایەتی كورد پۆستی سەرۆككۆماری عێراقی بەدەستەوەیە، دینامیكیەتی كورد لە بەغداو لە ناوەندی بڕیاردانی عێراق دا، نەك هەر بەرەو پێش نەچووە بگرە پاشەكشەی گەورەی بەخۆیەوە بینیوە!. (مادەی 66ی دەستور: دەسەڵاتی راپەراندنی فیدراڵی لەسەرۆك كۆمارو ئەنجومەنی وەزیران پێكدێت).\nناردنی نوسراو لەلایەن سەرۆكایەتی كۆمارەوە بۆ كۆمسیۆنی هەڵبژاردنەكان بە لەقەڵەم دانی نادەستوری بڕیارەكانی پەرلەمانی عێراق و بێ ئەرزشكردنی بڕیاری پەرلەمان بۆ رەتكردنەوەی ئەنجامی دەنگدانی هەندێك وێستگەو دوبارە ئەژماركردنەوەی دەستی هەڵبژاردن، بێلایەن نەبون و پشتیوانیەكی ئاشكرای سەرۆككۆمارە بۆ بەرەی تەزویرچیەكان، ئەگەرنا داواكردنی ئەژماركردنەوەی دەستی دەنگەكان بەدەستی، سادەترین ماف و خواستە كە پەرلەمانی عێراق بەپێی یاساو پەیرەوە ناوخۆییەكەی پیادەی بكات.\nبەرێز سەرۆككۆمار چوار ساڵە نوتقی نەداوەو بێدەنگ و بێهەڵوێستە، بەڵام لەتەزویری حیزبەكەی هاوپەیمانەكەی ئێستا نوتقی كراوەتەوەو هاواری لێبەرزبۆوە!\nلەچوار ساڵی رابردودا پۆستی سەرۆككۆمار بەدەست كوردە وە بووە، بەبێ ئەوەی كورد سودێكی ئەو تۆی لەو پۆستە وەرگرتبێت! یاخود سەرۆك كۆمار كارێكی ئەوتۆ بكات لەپێناو بەرژەوەندییە نەتەوەییەكاندا، هەرچەندە پۆستی سەرۆك كۆمار دەسەڵاتێكی رەمزیە، بەڵام قورسایی و كاریگەری خۆی هەیە.\n* سەرۆككۆمار دەیتوانی فشار لەحكومەت و لایەنە سیاسییەكان بكات بۆ جێبەجێكردنی داواكارییەكانی كورد، بەڵام نەیكرد!.\n* سەرۆك كۆمار دەیتوانی دەسەڵاتەكانی بەكاربهێنێت بۆ لێسندنەوەی متمانە لە عەبادی، بەڵام نەیكرد!.\n* سەرۆك كۆمار دەیتوانی فشار بخاتەر سەر حكومەتی عێراق و لایەنە سیاسییەكان بۆ جێبەجێكردنی مادەی (140) بەڵام نەیكرد!\n* سەرۆك كۆمار دەیتوانی هەوڵی باشكردنی ژیان و گوزەرانی پێشمەرگە بدات وەك بەشێك لە سیستمی بەرگری عێراق بەڵام نەیكرد!\n* سەرۆك كۆمار دەیتوانی هەوڵی چارەسەركردنی كێشە هەڵپەسێردراوەكانی وەك نەوت و بودجە لەنێوان هەولێرو بەغدا بدات، بەڵام لەبەر ئیعتباراتی حیزبی و شەخسی نەیكرد!.\n* سەرۆككۆمار لە خیانەتی نیشتیمانی تەسلیمكردنی كەركوك و 51% ی خاكی كوردستان دەیتوانی لانیكەم هەڵوێستی ئیدانەكردنی هەبێت، بەڵام نەیكرد!\n* كاتێك پەرلەمانی عێراق بڕیاری داگرتنی ئاڵای كوردستانی لەكەركوك دا سەرۆككۆمار دەیتوانی لەدادگای فیدراڵی تانەی لێبدات، بەڵام نەیكرد!\n* سەرۆككۆمار لەبەرامبەر بڕینی قوت و موچەو بودجەی هەرێم لەبەغداوە دەیتوانێ هەڵوێستی هەبێ، بەڵێ نەیكرد!\n* لەكاتێك دا تانكەكانی حكومەتی بەغدا دیلی پێشمەرگەیان شەهید دەكرد لەدوزخورماتووو حەشدی شەعبی و سوپا ماڵ و دوكانی كوردیان فەرهود ئەكردو ئاگریان تێبەر ئەدا ، سەرۆككۆمار دەیتوانی رۆڵ ببینێ، بەڵام بەیاننامەیەكی نارەزایشی دەرنەكرد و بڵێی ئەم دەستدرێژیانە بۆسەر كوردو خاكی كوردستان نادەستوری و نایاساییە!.\n* سەرۆككۆمار بودجەی ساڵانەكەی ( 51 ملیارو 892 ملیار دینارە) بەویستی خۆی بەو بودجە زەبەلاحەی خزمەتی حیزبەكەی و خزمەتی خۆی پێكردووەو چەندین كەسی بەپلەی بەرزی راوێكار لەكەسە نزیكەكانی خۆی دامەزراندووە. لەوانە جوان مەعسومی كچی، مەعسود مەعسوم و خدر مەعسومی برای و فەرهاد عەلادین خوشكەزای و فەریق جەلال شەفیقی پورزای و ئازاد مۆرانی و جەنگیز كۆیی، كە ئەوانیش خزمین لەگەڵ عەبدوڵا عالیاواش كە هاوڕێی خۆیەتی.\nرەنگە بێویژدانی بێ، بڵێن؛ كاك د.فواد مەعسومی سەرۆككۆمار هیچی بۆشەخسی خۆی و بۆ دەوڵەتی عێراقی نەكردبيت، بەڵام ئەی چی بۆ كورد كردووە؟.\n3008 جار خوێندراوەتەوە